**הכנסת העשרים-וארבע**

**מושב שני**

**פרוטוקול מס' 224**

**מישיבת ועדת הכלכלה**

**יום חמישי, ו' בניסן התשפ"ב (07 באפריל 2022), שעה 11:30**

**סדר היום:**

<< נושא >> הצעת תקנות המועצה לענף הלול (כללים בדבר מכסות לייצור ביצי מאכל לשיווק בשנת 2022) (תיקון), התשפ"ב-2022 << נושא >>

**נכחו:**

**חברי הוועדה:**

מיכאל מרדכי ביטון – היו"ר

לימור מגן תלם

אורי מקלב

רם שפע

**חברי הכנסת:**

שמחה רוטמן

**מוזמנים:**

|  |  |  |
| --- | --- | --- |
| ד"ר תמיר גשן | – | מנהל השירותים הווטרינריים, משרד החקלאות ופיתוח הכפר |
| ד"ר אסף לוי | – | סמנכ"ל גורמי ייצור, משרד החקלאות ופיתוח הכפר |
| אפרת ורד | – | סגנית ליועצת המשפטית, משרד החקלאות ופיתוח הכפר |
| אור מלכי | – | רפרנט, משרד המשפטים |
| חיים בורובסקי | – | רכז מים וחקלאות באגף תקציבים, משרד האוצר |
| שמואל לויט | – | מנכ"ל, המועצה לענף הלול |
| מרדכי אלקבץ | – | מנכ"ל ארגון מגדלי עופות |
| שמעון ביטון | – | חבר הנהלה, ארגון מגדלי עופות |
| ששון יוסף | – | חבר הנהלה, ארגון מגדלי עופות |
| גיל מרום | – | מזכיר מושב דישון, יצרני ומשווקי ביצים |
| אליעזר טרפלר | – | יו"ר מושב דישון, יצרני ומשווקי ביצים |
| יוני דימרי | – | מנהל אגף המשק, תנועת המושבים, תנועות ההתיישבות |
| הילה קרן | – | מנהלת פעילות ציבורית, עמותת אנימלס (לשעבר אנונימוס לזכויות בעלי חיים), ארגונים להגנה על בעלי חיים |
| איריס מגן | – | רכזת אחריות תאגידית, אנימלס, ארגונים להגנה על בעלי חיים |
| צחי בן עיון | – | יו"ר ענף עצמאים בהתאחדות המלאכה והתעשייה |
| אלעד מלכא | – | מנכ"ל האינטרס שלנו |
| אילנה דרור | – | כלכלנית, התאחדות חקלאי ישראל |
| אדוארד קוברסקי | – | חקלאי מושב אבשלום, נציגי חקלאים |
| נפתלי יצחק דהן | – | חקלאי מושב מלאה, נציגי חקלאים |
| מעוז ליפשיץ | – | חקלאי, נציגי חקלאים |
| שאול ליפשיץ | – | חקלאי, נציגי חקלאים |

**משתתפים באמצעים מקוונים:**

לאה יוגב  – יו"ר העמותה לשמירה על המשק המשפחתי חקלאי בגבול הצפון, נציגי חקלאים

אמנון קרן – מנחה קליני, הקליניקה לצדק סביבתי באוניברסיטת תל אביב

יוסף סטמס   – יושב-ראש אגודה חקלאית, ארגון מגדלי תרנגולות לביצי מאכל, ארגוני מגדלים

**ייעוץ משפטי:**

מרב תורג'מן

**סגנית מנהלת הוועדה:**

דיקלה טקו

**רישום פרלמנטרי:**

תמר פוליבוי

<< נושא >> הצעת תקנות המועצה לענף הלול (כללים בדבר מכסות לייצור ביצי מאכל לשיווק בשנת 2022) (תיקון), התשפ"ב-2022 << נושא >>

<< יור >> היו"ר מיכאל מרדכי ביטון: << יור >>

שלום לכולם, אנחנו מתחילים דיון בוועדת הכלכלה בפגרה. הסיבה שאנחנו עושים את זה מחוץ לסדר היום הרגיל של הכנסת היא לנסות לקדם פתרונות נקודתיים. בסוגיית ענף ההטלה, משרד החקלאות והארגונים שמנהלים את הענף לא הגיעו להסכמות מלאות, אבל להסכמות חלקיות. היו לנו פה כבר מספיק דיונים, שלא הביאו תוצאות והסכמות.

אני ביקשתי מהארגונים היציגים וממשרד החקלאות לגבש כמה שיותר הסכמות, כדי לייצר פתרונות מהירים גם לאנשים שמחכים לתשובות וגם לייצור ביצים כדי שאף אחד פה לא יואשם במחסור בביצים. ההסכמות שהוצגו לי מצומצמות מדי, אבל הן התחלה טובה. הן לא עוסקות במכסות חדשות, אין הסכמות על הקצאת המכסות החדשות, אופן הקצאתן, היקף ההקצאה ואופן הביצוע – זאת לצערי בשורה לא טובה לרבים שמחכים למכסות חדשות, אבל אנחנו לא אמרנו נואש. יתקיים אצלי דיון במאי או ביוני, עם חידוש הכנסת, רק על סוגיית המכסות החדשות לביצוע, בתקווה שעד אז הצדדים יגבשו הסכמות ופתרונות.

עיקר המחלוקת כרגע נסוב על כמה באמת הענף הזה צריך מכסות חדשות, באיזה היקפים, בלי לפגוע באיזונים וביציבות הכלכלית של הענף הזה, והמחלוקת השנייה – איך מצד אחד מעניקים מכסות חדשות ליזמים חדשים, אבל לא פוגעים בוותיקים שבגלל בירוקרטיה, לא מצליחים עדיין להביא את היתרי הבנייה או אזורי הגידול החדשים והאיגרת פוגעת בהם באופן מידי וסוגרת לולים רבים. זה פחות או יותר אזור המחלוקת העתידי בנושאים של מכסות חדשות.

היום אנחנו נעסוק רק בהסכמות. אם יהיה לי זמן ואתם תתנהגו יפה, ויש לי פה גם אורחים, אני אתן לאנשים לדבר לא רק על הנושא הזה, אבל לדקה וזה יהיה קצר ולעניין. אם תעשו לי בעיות, הנושא יהיה הסכמות – הקראה והצבעה בלבד.

אתה כבר עושה לי בעיות.

<< אורח >> אדוארד קוברסקי: << אורח >>

מיכאל, סליחה.

<< יור >> היו"ר מיכאל מרדכי ביטון: << יור >>

אדוארד, אני מכבד אותך. תעצור רגע ידידי, אתה מתכתב אתי כל יום, ואני מכבד אותך. אני הסברתי שלא יהיה דיון על מכסות חדשות. הסברתי שאנחנו נאפשר לכמה אנשים להתבטא, גם לך אני אתן. אתם תתבטאו קצר ולעניין על מה שמטריד אתכם, כדי שזאת תהיה קריאת כיוון לעתיד. זה לא ייפתר בדיון היום. סוגיית המכסות החדשות לא תיפתר בדיון היום.

<< אורח >> אדוארד קוברסקי: << אורח >>

* - -

<< יור >> היו"ר מיכאל מרדכי ביטון: << יור >>

אדוארד, אם תפריע לי, אני גם אוציא אותך. אתה טרחת ובאת לכנסת ישראל, אל תדבר בלי רשות דיבור. מי שידבר בלי רשות, אני מוציא אותו.

אני רוצה להגיד מה מוסכם כרגע, ואחרי זה אסף ממשרד החקלאות ישלים אותי, ואחרי זה אנחנו נקריא את ההסכמות, יהיו הערות חברי כנסת ותהיה הצבעה רק על ההסכמות. בסוף ההצבעה על ההסכמות, אני אאפשר עוד דיון על בעיות נוספות ואני אתן לדוברים נוספים להתבטא. למי שאין סבלנות, שלא יישאר פה. זה סדר הדברים – הסבר מה מוסכם, התייחסות ח"כים והצבעה, אחרי ההצבעות דיון בבעיות נוספות, לפי דוברים שאני אאשר.

ההסכמות כרגע מבוססות על שני מרכיבים: יש לולים שהוקמו שנה, שנתיים קודם, במימון של משרד החקלאות, והם לא יכולים להתאכלס לפי התקנה. משרד החקלאות הבין את הבעיה הזאת ומאפשר את האכלוס של הלולים הללו ותיקון התקנה באופן שיאפשר לאכלס אותם מידית ולהגדיל את הייצור בתשתיות קיימות – זה מצב אחד.

מצב שני שהוסכם הבוקר, ואני גם מברך עליו, לולים שכרגע בבעיה סביב סוגיית האיגרת יוכלו לגדל את המכסות שלהם בלולים קיימים, אם יש בהם מקום והם עומדים בתקן של מרחב הגידול לכל מטילה. אלה שתי ההסכמות שבוצעו. יש עוד מלא בעיות בענף ההטלה, ויש פה הרבה ממתינים למכסות חדשות מסוגים שונים ולפתרון בעיות מ-2021, למשל אנשים שהתאימו לולים ב-21' לאור המכסות החדשות שהוקצו ב-21', 170 מכסות; בפועל לא היה ביצוע, וכרגע התקנה כפי שהיא לא חלה עליהם, למרות שהם הותאמו כבר ב-21'. לאנשים האלה ולעוד בעיות יוקצה הדיון במאי, יוני, בתקווה שגם שם יוצג לי פתרון מוצג. אם נצטרך להכריע ככנסת ישראל במקום שאין הסכמות, אנחנו גם נעשה את זה. אנחנו נביא הכרעות גם במקום שאין הסכמות. רצוי שכל ההנהגה מכל הצדדים, גם של משרד החקלאות וגם של הארגונים היציגים, יביאו לנו את ההסכמות לגבי מכסות חדשות עד מאי, כדי שנאשר אותן בסוף מאי, ביוני לכל המאוחר, כי אחרת גם אין אפשרות ביצוע, וגם ההוגנות שאנחנו לא יודעים מה יתפתח בכנסת, ביציבות של הכנסת ובממשלה. אם אנחנו רוצים לעזור, ויש רצון טוב, בואו נביא פתרון שנה, שנתיים קדימה וניתן שקט לענף הזה. זאת ההקדמה שלי. אסף, תשלים אותי, ואחרי זה הקראה.

<< אורח >> אסף לוי: << אורח >>

תודה רבה, אדוני היושב-ראש, תודה רבה על הדיון והפתיח. אכן המשרד ביקש להתקין את כל התקנות ולפתור את כל הבעיות שהיושב-ראש ציין, אבל אני מכבד ומודה לאדוני, שהוא נכנס מתחת לאלונקה ויסכים לקיים עוד דיון כדי לפתור את שאר הבעיות ולהביא לפתרון את כל הנושאים שבמחלוקת.

הדברים בהסכמה הם להסדיר את האכלוס של לולים שעומדים בכל הדרישות הווטרינריות של מינימום מרחב מחיה של 750 לתרנגולת. יש עוד שני תיקונים נוספים, שיעודדו ויאפשרו את המעבר ללולים האלה: תיקון תקנה 7 של מתן תוספת מכסה למי שעובר לראשונה ללול מוסדר; ותיקון בתקנה 8, שזאת תוספת זמנית, מה שנקרא בלשון העם כפל גידול, כדי לאפשר לסנכרן בין זמני האכלוס מהלול הישן ללול הקיים כדי להוריד כל מיני שיקולים כלכליים שיאפשרו את האכלוס המשותף החדש.

<< דובר >> מרב תורג'מן: << דובר >>

תיקון תקנה - - -

<< אורח >> אסף לוי: << אורח >>

היושב-ראש אמר את זה בפתיח.

<< יור >> היו"ר מיכאל מרדכי ביטון: << יור >>

הסברתי כל כך טוב, שהוא לא מרגיש צורך לחזור אחריי.

נא לקרוא את התיקונים בלבד בתקנה, שנצביע עליהם. אני אומר לפרוטוקול שזה תיקון ראשון. במאי או במיוני נעשה עוד תיקונים כדי לפתור עוד בעיות.

<< אורח >> אסף לוי: << אורח >>

תודה רבה, אדוני היושב-ראש. בהתאם להנחייתך, אני אקרא רק את הסעיפים המוסכמים. גם יש שני תיקונים בסעיף 1 ההגדרות, שהם מוסכמים ונדרשים, אחד בהתאם לבקשה של הלשכה המשפטית של הוועדה לתקן את ההגדרה של "ועדת המכסות", והגדרה נוספת של "לול כלובים", שנדרשים כדי לאשר את הסעיפים שבהסכמה:

טיוטת תקנות המועצה לענף הלול (כללים בדבר מכסות לייצור ביצי מאכל לשיווק בשנת 2022) (תיקון), התשפ"ב–2022

|  |  |  |
| --- | --- | --- |
|  |  | בתוקף סמכותי לפי סעיפים 31 ו- 53 לחוק המועצה לענף הלול (ייצור ושיווק), התשכ"ד-1963 (להלן- החוק), לאחר התייעצות עם המועצה ובאישור ועדת הכלכלה של הכנסת, לפי סעיף 2(ב) לחוק העונשין, התשל"ז–1977, אני מתקין תקנות אלה: |

אני מקריא רק את תקנה (1) ו-(3), שהן התקנות המוסכמות.

תיקון תקנה 1

|  |  |  |  |
| --- | --- | --- | --- |
|  |  | 1. אחרי ההגדרה "גיל אחד" יבוא: | |
|  |  |  | ""ועדת המכסות" - ועדת המכסות שמונתה לפי סעיף 32 לחוק;"; |
|  |  | 1. אחרי ההגדרה "לול חדש" יבוא: | |
|  |  |  | ""לול כלובים" - לול הטלה שהתרנגולות המטילות שבו מוחזקות בכלובים;"; |

אדוני היושב-ראש רוצה להצביע סעיף, סעיף? או על הכול כמקשה?

<< יור >> היו"ר מיכאל מרדכי ביטון: << יור >>

אחד, אחד.

<< דובר\_המשך >> אסף לוי: << דובר\_המשך >>

סיימתי את סעיף 1.

<< יור >> היו"ר מיכאל מרדכי ביטון: << יור >>

מי בעד **תיקון לתקנה 1**? מי נגד?

הצבעה

אושר.

<< יור >> היו"ר מיכאל מרדכי ביטון: << יור >>

אין מתנגדים, אין נמנעים – התקנה עוברת.

רם, אתה מחליף מישהו? אתה ממלא מקום קבוע בוועדה של מישהו?

<< דובר >> רם שפע (העבודה): << דובר >>

כן - - -

<< יור >> היו"ר מיכאל מרדכי ביטון: << יור >>

אתה יכול גם להצביע – פה אחד, סעיף 1 מאושר.

<< דובר\_המשך >> אסף לוי: << דובר\_המשך >>

בתיקון תקנה 5 אין לנו הסכמות, אז אני מדלג אדוני היושב-ראש.

<< יור >> היו"ר מיכאל מרדכי ביטון: << יור >>

רק מה שמוסכם.

<< אורח >> אסף לוי: << אורח >>

רק מה שמוסכם, אז תיקון תקנה 7 – תיקון (4) הוא התיקון המוסכם.

|  |  |  |  |
| --- | --- | --- | --- |
|  |  | אחרי תקנת משנה (י) יבוא: | |
|  |  |  | "(יא) ועדת המכסות תקבע לבעל מכסה שבשנת התכנון העתיק את הגידול שלו, במלואו, לראשונה, מלול שאינו עומד בדרישות האמורות בתקנה 9(ב)(3)(ב), ללול חדש בבעלותו המצוי במשקו או ללול באתר חדש המצוי בישוב שבו מצוי משקו, ושאינו במשקו של בעל מכסה אחר, תוספת מכסה של עד 100,000 ביצים, ובלבד שהוא לא קיבל תוספת מכסה בשל העתקת גידול כאמור בעבר, ושהשטח שיעמוד לרשות כל תרנגולת מטילה לא יפחת מ- 750 סמ"ר בלול כלובים או מ- 1,110 סמ"ר בלול ללא כלובים.". |

<< יור >> היו"ר מיכאל מרדכי ביטון: << יור >>

מי בעד **הוספת תקנת משנה (יא)**? מי נגד? מי נמנע?

הצבעה

אושרה.

<< יור >> היו"ר מיכאל מרדכי ביטון: << יור >>

פה אחד, אין נמנעים – התיקון מאושר.

יש עוד דברים להצבעה?

<< דובר\_המשך >> אסף לוי: << דובר\_המשך >>

כן, יש עוד שני סעיפים, אדוני היושב-ראש. אני אקדים ואומר, שהנוסח יהיה טיפה שונה ממה שפורסם בנוסח, אבל הובהר לוועדה, שיש תיקוני נוסח שאושרו על ידי משרד המשפטים מלבד בנוסח המתוקן.

<< יור >> היו"ר מיכאל מרדכי ביטון: << יור >>

בסדר גמור, נוסח אנחנו משאירים לכם, רק תגידו פה את המהות.

<< דובר >> רם שפע (העבודה): << דובר >>

רק נוסח?

<< אורח >> אסף לוי: << אורח >>

זה רק נוסח.

<< דובר\_המשך >> מרב תורג'מן: << דובר\_המשך >>

לא, זה לא רק נוסח. הוא מקריא עכשיו נוסח טיפה שונה, אבל המהות - - -

<< דובר >> רם שפע (העבודה): << דובר >>

האם השינוי הוא בנוסח בלבד?

<< אורח >> אסף לוי: << אורח >>

כן כן:

|  |  |  |
| --- | --- | --- |
| תיקון תקנה 8 |  | בתקנה 8 לתקנות העיקריות, אחרי תקנת משנה (ד) יבוא: |
|  |  | "(ה) על אף האמור בתקנת משנה (א), ועדת המכסות, באישור המנהל הכללי של משרד החקלאות ופיתוח הכפר, תיתן לבעל מכסה תוספת מכסה כמפורט בתקנת המשנה האמורה, גם אם הלול שתיווצר בו מכסה הוא לול כלובים, ובלבד שהאכלוס יאוכלס לראשונה בשנת התכנון ושהשטח שיעמוד לרשות כל תרנגולת מטילה לא יפחת מ- 750 סמ"ר.". |

<< יור >> היו"ר מיכאל מרדכי ביטון: << יור >>

אנחנו מצביעים על **תיקון תקנה 8 – הוספת תקנת משנה (ה)**, מי בעד? מי נגד?

הצבעה

אושר.

אין נמנעים, אין מתנגדים – התיקון מאושר.

<< דובר\_המשך >> אסף לוי: << דובר\_המשך >>

אדוני, עוד סעיף אחד:

|  |  |  |  |
| --- | --- | --- | --- |
| תיקון תקנה 9 |  | בתקנה 9 לתקנות העיקריות - | |
|  |  | 1. אחרי תקנת משנה (ב) יבוא: | |
|  |  |  | "(ג) על אף האמור בתקנת משנה (ב)(3)(ג), ועדת המכסות, באישור המנהל הכללי של משרד החקלאות ופיתוח הכפר, תיתן לבעל מכסה היתר לפי פסקה (3) לתקנת המשנה האמורה, גם אם הלול שתיווצר בו המכסה הוא לול כלובים, ובלבד שהשטח שיעמוד לרשות כל תרנגולת מטילה לא יפחת מ- 750 סמ"ר.". |

כפי שהיושב-ראש אמר בפתיחה, בשונה מהנוסח שהוגש לוועדה, נמחקו המילים "שהלול יאוכלס לראשונה בשנת התכנון". התיקון הזה מתבקש כדי לתת מענה רחב יותר למגדלים שבגלל האיגרת לא יינתן להם היתר אכלוס בלול הישן, כדי שיוכלו לעבור גם ללול קיים שלא אוכלס לראשונה. אנחנו משפרים את המצב של רווחת המטילות, כי הן עוברות מלול של 350 סמ"ר, שיכול להיות מאוכלס גם בתנאי האיגרת, ומאפשרים להן לעבור ללול רפורמה שיש לו רישוי עסקים, כשהלול עצמו עומד במינימום 750 סמ"ר, הכול בהתאם לאישור המנהלת הכללית, כדי שתהיה לנו בקרה, גם של המשרד וגם של ועדת המכסות.

<< אורח >> הילה קרן: << אורח >>

אדוני, אני אשמח להתייחס לזה אם אפשר.

<< יור >> היו"ר מיכאל מרדכי ביטון: << יור >>

לא, כרגע אנחנו בהסכמות, אחרי זה אני אתן זמן להתייחסויות.

<< אורח >> הילה קרן: << אורח >>

זה יהיה מאוחר מדי. אני מנהלת פעילות ציבורית בעמותת אנימלס.

<< יור >> היו"ר מיכאל מרדכי ביטון: << יור >>

כן, אנחנו יודעים את עמדתכם, היא גם נכתבה. כל העולם של הלולים עובר ללולים יותר אנושיים. יש פה מקרה יחידי פרטני של לולים, שמומנו על ידי משרד החקלאות לפני שנה ולפני שנתיים לאכלוס. הם חדשים, במימון המשרד, בהוראת המשרד ובמימון האנשים, אז אנחנו נעים לדור חדש של לולים, ולא יהיו יותר לולים כאלה. אבל אנחנו לא פוגעים בקניין של האנשים, ולא פוגעים ברציפות הממשלתית, שהיא בעצמה מימנה את הפעולה, כי זה חלם שממשלה בונה לול ולא מאכלסת אותו ואומרת לאדם: תבנה ואתה תאכלס והיא מועלת בקניין ובהתחייבות שלו, זאת בעיה. עכשיו אני אתן לך דקה להתייחס לנושא.

<< דובר\_המשך >> הילה קרן: << דובר\_המשך >>

אנחנו מבינים שהלולים שכבר נבנו הם עובדה מוגמרת לשנים הקרובות, ושהם יאוכלסו כעת, אבל אנחנו חושבים שצריכה להיות הבחנה בתקנה 9 בין לולים שנבנו לבין לולים שעדיין לא נבנו. מה שאנחנו ביקשנו זה דבר מאוד מאוד פשוט, להוסיף בתקנה 9 תנאי שאומר שיאופשר האכלוס של לולי הכלובים, ובלבד שהלולים הוקמו והותקן בהם הציוד לאחזקת התרנגולות במועד אישור התקנות. אם הכוונה היא לאפשר את האכלוס של הלולים בדלתון ובגורן, מה שאנחנו מבקשים לא ימנע את זה. מה שאנחנו מבקשים זה רק למנוע בנייה של לולים נוספים, בהתאם למדיניות המוצהרת של המשרד.

<< יור >> היו"ר מיכאל מרדכי ביטון: << יור >>

בוא נשמע את ההתייחסות של המשרד, בבקשה.

<< אורח >> אסף לוי: << אורח >>

תודה רבה, אדוני היושב-ראש. אני מבקש להזכיר שהתקנות הן שנתיות לשנת 2022, וככל שנידרש - - -

<< יור >> היו"ר מיכאל מרדכי ביטון: << יור >>

אבל לפרוטוקול אין כוונה לבנות לולים כאלה יותר, ואתה תעגן את זה בתקנות חדשות?

<< דובר\_המשך >> אסף לוי: << דובר\_המשך >>

אני חושב שגם כשהשר פרסם את תקנות רווחת מטילות, שכבר פורסמו להערות הציבור, מדיניות הממשלה כבר פורסמה, ואני חושב שאף מגדל שיודע את הכיוון לא יבנה עכשיו לול כלובים.

<< יור >> היו"ר מיכאל מרדכי ביטון: << יור >>

ואיך היא רוצה לעגן את זה בעתיד?

<< אורח >> הילה קרן: << אורח >>

אז למה ההתנגדות לתיקון שאנחנו מבקשים? מה הסיבה להתנגדות?

<< יור >> היו"ר מיכאל מרדכי ביטון: << יור >>

כי זה לא חל על העתיד, כי כל שנה זה מחדש.

<< אורח >> אסף לוי: << אורח >>

התקנות הן תקנות שנתיות.

<< יור >> היו"ר מיכאל מרדכי ביטון: << יור >>

התקנה היא שנתית.

<< אורח >> הילה קרן: << אורח >>

תקנה שנתית, יש עוד שמונה חודשים ל-2022, למה שאנשים יבנו עכשיו?

<< יור >> היו"ר מיכאל מרדכי ביטון: << יור >>

לא, הם לא יבנו, אין להם אישור, רק מה שנבנה כמו שאמרת.

<< אורח >> הילה קרן: << אורח >>

אם זה רק מה שנבנה, מה הבעיה?

<< יור >> היו"ר מיכאל מרדכי ביטון: << יור >>

אבל זה כתוב בתקנה.

<< אורח >> הילה קרן: << אורח >>

זה לא כתוב.

<< יור >> היו"ר מיכאל מרדכי ביטון: << יור >>

בתקנה כתוב רק מה שנבנה.

<< אורח >> הילה קרן: << אורח >>

לא, זה לא מה שכתוב.

<< אורח >> שמעון ביטון: << אורח >>

בתקנות 22' כתוב ייבנו רק לולים נטולי כלובים, בתקנות 22', לא בתיקון.

<< קריאה >> קריאה: << קריאה >>

לא בתיקון, בתקנות עצמן.

<< דובר\_המשך >> שמעון ביטון: << דובר\_המשך >>

בתקנות כבר רשום.

<< יור >> היו"ר מיכאל מרדכי ביטון: << יור >>

אסף, ההחרגה של אותם מקרים מיוחדים שאנחנו מאשרים עכשיו היא בשל העובדה שהם נבנו כבר.

<< אורח >> הילה קרן: << אורח >>

כתוב לולים שיאוכלסו בשנת התכנון, ומה שד"ר לוי הקריא כרגע מחק את הלולים שיאוכלסו בשנת התכנון. יש עוד שמונה חודשים עד סוף השנה.

<< יור >> היו"ר מיכאל מרדכי ביטון: << יור >>

אסף, אנחנו יכולים לכתוב – הבעיה שזאת הצהרת כוונות. התקנה יכולה לחול על שמונה חודשים, אבל את רוצה שלצמיתות לא יבנו יותר כלובים כאלה.

<< אורח >> אסף לוי: << אורח >>

אדוני, זה לא בתקנות האלה. כפי שכבר נאמר להם, הסעיף הזה הוא באישור המנכ"לית, כשהסעיף הזה ידוע. העמדה של השר והמנכ"לית ידועה, שלא ייבנו לולים חדשים, שהם לולים בכלובים.

<< יור >> היו"ר מיכאל מרדכי ביטון: << יור >>

אני אומר לך שזה יותר טוב מלכתוב משפט לשמונה חודשים.

<< אורח >> הילה קרן: << אורח >>

הצהרות אני מכבדת, הן חשובות, אבל התקנות מחייבות את המדיניות המוצהרת.

<< יור >> היו"ר מיכאל מרדכי ביטון: << יור >>

לא, דה-פקטו, זה גם בפועל. הילה, בפועל גם לא נבנו חדשים כאלה, אלה לא רק הצהרות, גם המציאות בשטח.

<< אורח >> הילה קרן: << אורח >>

אנחנו יודעים שיש מתחמים שנמצאים בתהליכי בנייה.

<< יור >> היו"ר מיכאל מרדכי ביטון: << יור >>

אבל לא כאלה.

<< אורח >> הילה קרן: << אורח >>

אנחנו רוצים למנוע את הבנייה של לולי כלובים בהם, כרגע התקנות לא מונעות את זה.

<< יור >> היו"ר מיכאל מרדכי ביטון: << יור >>

את אמרת את עניינך, עוד משפט אחרון של המשרד.

<< אורח >> אסף לוי: << אורח >>

אדוני, אמרתי שאנחנו לא חושבים שיש צורך בתיקון הזה. זה נכנס במסגרת השיקולים של המנכ"לית. אני לא חושב שיש מגדל שעכשיו יבנה לול כלובים, כשהוא יודע - - -

<< יור >> היו"ר מיכאל מרדכי ביטון: << יור >>

תודה, ההבהרה הזאת מקובלת, והצהרת הכוונות ברורה. הוועדה פה תיפגש - - -

<< אורח >> צחי בן עיון: << אורח >>

אני רוצה להשלים את מה שהיא אמרה, לפני ההחלטה.

<< יור >> היו"ר מיכאל מרדכי ביטון: << יור >>

אני מניח שאתה אמנון קרן.

<< אורח >> צחי בן עיון: << אורח >>

לא, אני צחי בן עיון.

<< יור >> היו"ר מיכאל מרדכי ביטון: << יור >>

אז אתה לא מדבר עכשיו. אף אחד לא מדבר. היא התייחסה לסוגיית צער בעלי חיים, שהיא באמת ספציפית.

<< דובר\_המשך >> צחי בן עיון: << דובר\_המשך >>

אני רוצה להתייחס לצער בעלי חיים לפני ההחלטה.

<< יור >> היו"ר מיכאל מרדכי ביטון: << יור >>

לא להרים ידיים, אני אשתדל לתת לרבים מכם ואתם תדברו דקה. אבל אם אתם תפריעו לי, זה לא יהיה. סיימנו את ההקראה?

<< דובר\_המשך >> מרב תורג'מן: << דובר\_המשך >>

כן.

<< יור >> היו"ר מיכאל מרדכי ביטון: << יור >>

סיימנו את ההצבעות?

<< דובר >> מרב תורג'מן: << דובר >>

לא.

<< יור >> היו"ר מיכאל מרדכי ביטון: << יור >>

על מה מצביעים עכשיו?

<< דובר\_המשך >> מרב תורג'מן: << דובר\_המשך >>

על תיקון תקנה 9, הוספת תקנת משנה (ג), כפי שהוקרא עם התיקונים.

<< יור >> היו"ר מיכאל מרדכי ביטון: << יור >>

**תיקון תקנה 9 – הוספת תקנת משנה (ג), כפי שהוקרא עם התיקונים**, מי בעד? מי מתנגד?

הצבעה

אושר.

<< יור >> היו"ר מיכאל מרדכי ביטון: << יור >>

התיקון אושר פה אחד.

עכשיו אני עושה סבב של דוברים. נא לדבר דקה, תגידו את אשר על לבכם.

<< דובר\_המשך >> מרב תורג'מן: << דובר\_המשך >>

רק התייחסות קטנה לגבי התחילה, אני אשמח גם לשמוע את עמדת המשרד. יובהר שהתקנות האלה ייכנסו לתוקף ביום פרסומן ברשומות, והשאלה אם תחילתן ביום פרסומן ברשומות מסתדרת עם ההסכמות.

<< קריאה >> אסף לוי: << קריאה >>

מסתדרת, אין בעיה.

<< יור >> היו"ר מיכאל מרדכי ביטון: << יור >>

חברי הכנסת יכולים לדבר גם עכשיו וגם אחר כך, אבל מה שעכשיו יישמע פה אלה הבעיות שלא נפתרו עדיין. מה שהצבענו אלה בעיות קטנות שפתרנו; יש בעיות גדולות שלא נפתרו. אם תרצו לשמוע ואז להגיב, בבקשה.

<< דובר >> רם שפע (העבודה): << דובר >>

אני מוכן לחכות.

<< דובר >> אורי מקלב (יהדות התורה): << דובר >>

תודה רבה, אדוני היושב ראש. ראשית אני רוצה להודות לך על הפעילות ועל ההכנה שאתה עושה לפני הישיבות, מה שמביא אותנו להסכמות ולא לדיונים ולוויכוחים סביב שולחן הוועדות. זה דורש ממך מאמץ של זמן והרבה יותר מכך. אנחנו מודים לך על הגישה הזאת, ולכן זה גם משתקף בפתיח שלך. אנחנו מברכים על ההסכמות שהגעתם אליהן, וגם תמכנו בכך.

אנחנו נחשפים ומודעים לכך שבשנתיים האחרונות אנחנו נמצאים במצב אחר, גם קורונה שהביאה תמורות, למשל בפסח לפני שנתיים לא היו ביצים בהרבה בתים. גם עכשיו עקב המלחמה בין רוסיה לבין אוקראינה והיבוא המתוכנן מאוקראינה שלא מגיע, יש כבר היום מחסור – בין אם נכון או לא. במקום שאני קונה כל שנה ביצים לפסח נאמר שהוא לא יכול לקבל הזמנות. אני דיברתי עם השר ודיברתי עם כולם, שלא יהיה מחסור. הוא אמר לי: אתה אומר שאין מחסור ואתה מדבר בעיתונות, אבל אני פועל בשטח. הספק שלי שרוצה להרוויח, לא מקבל ממני הזמנות. עד הרגע הזה אני מקווה שיהיה בסדר, יש הכרזות, אולי הן לטובה כדי למנוע הגירה של ביצים ועל ההשלכות עקב כך, אבל במציאות אנשים בשטח כבר עורכים את הקניות.

<< אורח >> מעוז ליפשיץ: << אורח >>

יש לזה פתרון.

<< יור >> היו"ר מיכאל מרדכי ביטון: << יור >>

לא להפריע. אני לא יודע מי אתה, אבל לא להפריע. זאת פעם אחרונה שיש הפרעות של אורחים.

<< דובר >> אורי מקלב (יהדות התורה): << דובר >>

אני חושב שחשוב שתצא כאן, מתוך הוועדה - - -

<< יור >> היו"ר מיכאל מרדכי ביטון: << יור >>

אתה נוגע בעיקר הדבר: מצד אחד, השתמשו בטיעון שהולך להיות מחסור בביצים, ולכן תקנה שלא יכולנו כמעט לדון בה, כי היא הגיעה ביום האחרון של השנה, של יבוא שלא היה כמותו, שני מיליארד ביצים, וקבעה תוספת מכסות שלא היתה כמותה של פי כמה מהרגיל. שני סוגי טענות היו למגדלים: אנחנו בעד הגדלה סבירה של הענף, אבל לא למוטט אותו בהצפה, כי בהיצף כולם ייפגעו. יש מצבים מיוחדים בחגים עקב ההתנהגות הביולוגית של ענף ההטלה של הביצה, ויש מצבים שיש מחסור ואנחנו מכירים בייבוא, ואתה מייבא בתקופות המחסור ובשוטף אתה מסתמך על ביצה ישראלית.

מה קרה בפועל? ברגע שיצאו כותרות לעיתונים, לא משנה מי אמר ומה אמר, שעלול להיות מחסור, אנשים מתחילים לאגור, והאגירה יוצרת מחסור – לא השימוש, אלא האגירה. בינתיים אנחנו רואים שלא הגענו למשבר בענף הביצים, ואני מקווה שגם לא נגיע בחג, אבל יש לנו עבודה לעשות ותיקונים. עוד חברי כנסת בשלב הזה?

<< דובר >> אורי מקלב (יהדות התורה): << דובר >>

אני רוצה לדבר על משהו כללי יותר. היינו עדים בכנסת לוויכוחים, לאי-הסכמות ואחרי זה הסכמות בין המגדלים לבין משרדים ממשלתיים, משרד החקלאות באופן ספציפי. בשנה האחרונה המתח בין המגדלים לבין משרד החקלאות לא מביא שקט לענף. מצד אחד, אתם מפעילים רגולציה על המגדלים, שאולי היא חשובה בריאותית וגם תכנונית, אבל אתם הופכים אותם בסופו של דבר לעובדים שלכם. אין להם שום תמרון ושום יכולת גמישות, לא באופן שבו הם מגדלים ומה הם מקבלים. בסופו של דבר הם עובדים שלכם, מה נשאר בענף הזה? אין פה חופש עיסוק, יש פה הכתבה שהם עובדי המשרדים עד לפרט הקטן. בשנים האחרונות הטלתם עליהם הרבה מאוד משימות של שינוי הלולים, דרישות כאלה ואחרות, שהגדילו להם מאוד את ההוצאות שלהם. אני לא יודע איפה קיים עוד מצב, שמצד אחד אתם אחראים רק על ההוצאות שלכם, בלי שאתם לוקחים אחריות על ההכנסות שלהם.

<< יור >> היו"ר מיכאל מרדכי ביטון: << יור >>

אי ודאות כל שנה. כל שנה הם לא יודעים אם תהיה תקנה, זה מרחף מעליהם כמו חרב.

<< דובר\_המשך >> אורי מקלב (יהדות התורה): << דובר\_המשך >>

למה הם נקראים עצמאיים? אין להם יכולת החלטה, תמרון וגמישות בשום דבר, מהמחיר ועד לכמות. הכול עלה, ומצד שני אתם לא נותנים להם שום ביטחון.

<< יור >> היו"ר מיכאל מרדכי ביטון: << יור >>

ישיבה ראשונה של הסכמות ואישורים היום תיתן טעם טוב לקדם את ענף ההטלה ולהרגיע את העניינים, ואולי גם נגיע לצומח, לפירות ולירקות, ששם גם לא הגענו להתקדמות ואפילו המצב מעט יותר מתוח, יש לנו קצת הסכמות.

<< דובר >> אורי מקלב (יהדות התורה): << דובר >>

אני רוצה לחזק את ידיך. אני חושב שאתה מהווה עוגן במערכת היחסים בין הממשלה לבין המגדלים, אני חושב שהוועדה היא העוגן. מערכת היחסים היא לא טובה, ואם אין אמון במשרד ובשרים, ולצערי אני שומע את זה גם מאחורי הקלעים – ולי יש את הזכות להגיד את זה, אבל אני לא חושף את מי שאומר את הדברים – מרגישים שהם לא מגיעים מהענף, לא מרגישים שהם מכירים. יש דרישות, צרכים ומחויבויות כלכליות מצד האוצר, אבל אין במשרד מי שמגן עליהם. מערכת היחסים הזאת מידרדרת ונעשית גרועה יותר ויותר.

<< יור >> היו"ר מיכאל מרדכי ביטון: << יור >>

היום זאת התחלה של גמישות. היתה פה גמישות, הייתי אומר בעיקר מצד המשרד, בתיקונים האלה. אנחנו רוצים גמישות גם מהמשרד, גם מהארגונים – יש גמישות כזאת, הפערים לא גדולים, אפשר להביא פתרון, אנחנו נעבוד עליו במפגשים הקרובים.

<< דובר >> אורי מקלב (יהדות התורה): << דובר >>

המגדלים לא צריכים להיות במאבק כל הזמן, הם צריכים לגדל.

<< יור >> היו"ר מיכאל מרדכי ביטון: << יור >>

נכון, אפשר לעשות רפורמה בשותפות, בהסכמות, אפשר 80% שותפות ו-20% ויכוח; מה שקרה לנו בחקלאות זה 100%, כלום לא מוסכם, אבל היום התחלנו 10%, 15%. בואו נתחיל.

חברת הכנסת לימור מגן תלם, תודה שבאת בפגרה. את יודעת, מקלב גר פה, אנחנו רק אורחים שלו...

<< דובר >> לימור מגן תלם (ישראל ביתנו): << דובר >>

הוא גם היה אצלי בוועדת משנה להגנת הצרכן בבוקר.

<< יור >> היו"ר מיכאל מרדכי ביטון: << יור >>

מקלב הוא פה, הוא בירוחם, הוא עובד.

<< דובר >> אורי מקלב (יהדות התורה): << דובר >>

אני הייתי השבוע בירוחם, ואני ראיתי את תוצאות ההשקעה בכל מקום – מגרשי משחקים, מבנים, חנכנו בניין בן עוד שתי קומות.

<< יור >> היו"ר מיכאל מרדכי ביטון: << יור >>

מרכז קהילתי.

<< דובר\_המשך >> אורי מקלב (יהדות התורה): << דובר\_המשך >>

כשהוא היה ראש העיר, הוא אמר שקומה אחת לא מספקת אותו, יהיו עוד שתי קומות, וזה בוצע.

<< יור >> היו"ר מיכאל מרדכי ביטון: << יור >>

בוצע. יפה, אשריך.

<< דובר >> לימור מגן תלם (ישראל ביתנו): << דובר >>

אדוני היושב-ראש, רציתי להתייחס בעיקר לסוגיה החשובה של הוספת לול קיים, מה שנקרא לול נטוש, ללול חדש לעניין המכסות, מאחר שאדוני היושב-ראש אמר שאנחנו מדברים רק על הסכמות.

<< יור >> היו"ר מיכאל מרדכי ביטון: << יור >>

אנחנו נשמע אותם, עכשיו נשמע את אלה שמחכים למכסות, ואז תוכלי להתייחס.

<< דובר >> לימור מגן תלם (ישראל ביתנו): << דובר >>

חבל שאין הסכמה, ואם כן ידובר על זה, אני אשמח להתייחס לנושא החשוב הזה.

<< יור >> היו"ר מיכאל מרדכי ביטון: << יור >>

אני חושב שאנחנו קרובים להסכמה.

<< דובר >> לימור מגן תלם (ישראל ביתנו): << דובר >>

כי אנחנו פה בוועדת הכלכלה תמיד מדברים על תחרות ועל פתיחת השוק לתחרות, ואדוני היושב-ראש מוביל מהיום הראשון שהוא יושב-ראש ועדת הכלכלה. לכן אני חושבת שהעניין הזה מאוד חשוב לפתיחת השוק. אני אשמח לשמוע את כולם ולהתייחס לזה יותר בהרחבה.

<< יור >> היו"ר מיכאל מרדכי ביטון: << יור >>

תתייחסי. אני חושב שלוועדה יש תפקיד להוריד את גובה ועוצמת הלהבות בוויכוחים האלה ולהיות הבית להסכמות.

<< דובר >> לימור מגן תלם (ישראל ביתנו): << דובר >>

נכון.

<< יור >> היו"ר מיכאל מרדכי ביטון: << יור >>

הפערים לא כל כך גדולים, וגם בתוכם אמרתי: תסמיכו אותי לחלק מסוים בוויכוח ותנו לי לנתח את זה ולהחליט על חלק קטן, זאת גם אפשרות, אבל צריך לעבוד. זה לא משנה שיש לנו חגים, צריך לעבוד, להתחיל לדבר כל יום, עד שנביא עוד בשורות לאנשים. אנשים פה מחכים לזה.

<< דובר >> לימור מגן תלם (ישראל ביתנו): << דובר >>

לנסות להגיע להסכמות.

<< דובר >> רם שפע (העבודה): << דובר >>

אני אדבר בקצרה שקודם כל מאוד משמח בעיניי מה שקרה פה בדקות האחרונות. יישר כוח גדול גם לך מיכאל וגם למשרד החקלאות, שהגעתם להסכמות. אני חושב שזה מלמד על השיחה שהיתה לנו פה בסוף דצמבר לפני רבעון, שם הטענה היתה פשוטה: אם מפסיקים להתייחס לענף ההטלה ולמגדלים כאל חבורה עם כל מיני מילים לא טובות, אלא מתייחסים אליהם כאל שותפים, ואתה בוודאי וגם הם מתייחסים למשרד כאל שותף, אפשר על הכול להסכים. הנה, אני חושב שזאת הוכחה באמת נפלאה, אותם סעיפים שהתווכחנו עליהם בדצמבר, אנחנו מסכימים עליהם היום פה.

<< יור >> היו"ר מיכאל מרדכי ביטון: << יור >>

מתחילים, יש עוד עבודה.

<< דובר\_המשך >> רם שפע (העבודה): << דובר\_המשך >>

אם אנחנו במגמה חיובית, אפשר לשמר אותה. בלי לנקוב בשמות, מגדלים – בחלקם צעירים – כותבים: אנחנו בוכים מהתרגשות, מה רצינו? כמו שאמרת בצדק, שאת אותו דבר שכבר עשינו ושילמנו נוכל בינתיים לאכלס, שלא לדבר על התרומה המשמעותית של זה לחברה הישראלית ביכולת לייצר פה יותר ביצים בתקופה הקרובה וזאת שאחריה.

<< יור >> היו"ר מיכאל מרדכי ביטון: << יור >>

אגב, שני המהלכים האלה לבדם מכניסים בוסט של ייצור ישראלי גדול מאוד. אני לא יודע את המספרים, מישהו יאמוד אותם בערך?

<< דובר >> רם שפע (העבודה): << דובר >>

כ-100 מיליון.

<< יור >> היו"ר מיכאל מרדכי ביטון: << יור >>

100 מיליון?

<< קריאה >> קריאה: << קריאה >>

רק באכלוס הזה - - -

<< יור >> היו"ר מיכאל מרדכי ביטון: << יור >>

והעברת מכסות של לולים?

<< דובר >> רם שפע (העבודה): << דובר >>

הכול ביחד כ-100 מיליון.

<< יור >> היו"ר מיכאל מרדכי ביטון: << יור >>

100 מיליון ביצים בשנה?

<< קריאה >> קריאה: << קריאה >>

כמובן.

<< דובר >> רם שפע (העבודה): << דובר >>

משפט לסיכום, בוא נזכור שאותם אנשים מענף ההטלה, אזרחים ישראלים פטריוטים, שגרים בגבולות שלנו, מה שהם רוצים זה להמשיך לגדל לרווחתם ולרווחת אזרחי ישראל. אני גם מתחבר לדברים שנאמרו פה לגבי הדברים שצריכים לתקן – יתוקנו, אבל בהסכמה ובשותפות, ולא בדריסה, זה אף פעם לא עוזר לאף אחד. אני שמח על הקו הזה, נמשיך ללוות אותך חבר גם בהמשך ההסכמות.

<< יור >> היו"ר מיכאל מרדכי ביטון: << יור >>

תודה רם, הלוואי שהרוח הזאת תגלוש לענפי העלים ולפירות התלויים על העצים ולצומח על הקרקע.

<< דובר\_המשך >> רם שפע (העבודה): << דובר\_המשך >>

אנחנו אומרים שם את אותו הדבר שאנחנו אומרים פה, ישכילו להסכים אתנו, נגיע להסכמות.

<< יור >> היו"ר מיכאל מרדכי ביטון: << יור >>

שרוח הדברים תגלוש לשם.

<< אורח >> מרדכי אלקבץ: << אורח >>

אני רוצה להודות לחברי הכנסת אורי מקלב ולרם שפע על הדברים שהם אמרו.

<< יור >> היו"ר מיכאל מרדכי ביטון: << יור >>

וגם ללימור.

<< אורח >> מרדכי אלקבץ: << אורח >>

וגם ללימור – למרות שאני לא מסכים.

<< יור >> היו"ר מיכאל מרדכי ביטון: << יור >>

היא לא אמרה מי יודע מה, היא בסך הכול פרגנה.

<< דובר\_המשך >> מרדכי אלקבץ: << דובר\_המשך >>

אוקי, אז אני אפרגן גם לה, תודה גם לך.

<< יור >> היו"ר מיכאל מרדכי ביטון: << יור >>

אתה תפרגן לה, היא שמרה את המחלוקת לאחר כך.

<< דובר\_המשך >> מרדכי אלקבץ: << דובר\_המשך >>

אני קודם כל רוצה להודות לך כבוד היושב-ראש על התיווך, להודות גם לשר החקלאות על הגמישות שהוא גילה בתיקון התקנה הזאת. אני מקווה שזאת תחילתה של ידידות.

<< יור >> היו"ר מיכאל מרדכי ביטון: << יור >>

אני מבקש לרשום את הפרגון הזה בפרוטוקול, אלקבץ מפרגן לשר החקלאות..

<< דובר\_המשך >> מרדכי אלקבץ: << דובר\_המשך >>

אני מודה נקודתית.

<< קריאה >> קריאה: << קריאה >>

כי הוא יודע מה החלופה שהולכת להיות...

<< אורח >> מרדכי אלקבץ: << אורח >>

כבוד היושב-ראש, מי כמוך יודע שהיינו נכונים לפשרות מעמיקות, מבחינתנו הן היו מהפכניות, היינו מוכנים. אתה ניסית לתווך ולהגיע לשולחן הזה היום עם הסכמות כאלה, זה לא הצליח, אני מקווה שבמאי כפי שאמרת יתקיים דיון.

<< יור >> היו"ר מיכאל מרדכי ביטון: << יור >>

אבל תעבדו, אל תחכו למאי, תעבדו באפריל, תעבדו.

<< דובר\_המשך >> מרדכי אלקבץ: << דובר\_המשך >>

כבוד היושב-ראש, אני לא יכול אחרי התודות האלה להתעלם ולשכוח את מצוקתם וזעקתם של אותם מגדלים, שהיום פרנסתם נגדעה באבחת סכין על ידי משרד החקלאות, שהודיתי לו לפני רגע, באמצעות השירותים הווטרינרים. יש מגדלים, בני 70 ומעלה, שבהוראת השירותים הווטרינרים נאסר עליהם לחדש להקה. הלולים עומדים ריקים, הם מגיעים לפסח ובאופק לא נראה שהם יוכלו לאכלס, אלא אם כן אנחנו נמצא את הדרך להגיע להסכמות, שישאירו גם אותם למשך תקופה שבה המדינה - - -

<< יור >> היו"ר מיכאל מרדכי ביטון: << יור >>

מוטי, הדיון הזה זה דיון של פתרונות, בעיות תאמין לי תיכף נשמע. הרעיון המרכזי שמצד אחד המדינה והמשרד לא מוותרים על הדרישה להוציא את הלולים מהיישובים ולשדרג אותם. מה שנשאר זה איך לזרוע אבן דרך, שתכיר בהתקדמות בנושא ובתמרוץ של מענקים ושל הלוואות, שהעסק יזוז בכל ההיבטים, לא רק באכיפה הרגולטורית של הווטרינר, אלא בגיבוי ובאפשרות להתקדם.

חלק מהאנשים יצרו פתרון לגרד את האוזן ביד אחרת, ובעצם הם אכלסו את הלולים כבר במטילות חדשות עם חיי מדף של שנה, שנתיים, אבל לא כולם זכו לעשות את זה, לא כולם יכולים להעביר את המכסה שלהם כרגע למקום אחר, ובאמת הם החלשים ביותר. אני מסכים אתך, אלה לא הגדולים, זה לא מי שהתארגן על עצמו, אלה הנידחים והמבוגרים, שלא תמיד ידעו את כל הבירוקרטיה וזה לא תמיד תלוי בהם. הם רוצים היתר בנייה, הם רוצים לצאת, אבל מישהו אחר מפריע להם. הם לא יקבלו לעולם היתר בנייה ביישוב שאין בו אתר לפינוי הפסולת שהם מייצרים, אז הוא אומר: אני לא נותן לך בכלל היתר, גם אם הוא רוצה להתקדם.

אני מסכים אתך שהבעיה הזאת זועקת והיא תישמע פה בוועדה. אני רוצה להיות מעורב יחד אתכם למצוא דרך, שפותרת את הבעיה הזאת לטווח של חצי שנה, שנה ומאפשרת לאחרים ללכת להסכמות האלה. אני חושב שאנחנו קרובים. אני חושב שהיום הרוח של מה שעשינו פה היום יכולה להקרין לצד הנוסף. אתה צודק שרציתי יותר, רציתי היום להביא הרבה יותר הסכמות, אבל מספיק שהרוח טובה לבאות, זאת התקדמות מבחינתי.

הווטרינר רוצה לדבר, בבקשה.

<< אורח >> תמיר גשן: << אורח >>

אני רוצה להזכיר לידידי אלקבץ, שהאיגרת שיצאה ב-2019, לפני יותר משנתיים, אבני הדרך בה נקבעו יחד אתכם, ויש מסמכים חתומים על זה. אפשר להתווכח - - -

<< יור >> היו"ר מיכאל מרדכי ביטון: << יור >>

מר גשן, הדיון הזה הוא דיון על הסכמות, גמרנו אותו, מבחינת המשרד נגמרה העבודה בדיון הזה. אחרי זה אנחנו שומעים את זעקת האזרחים, שלא פתרו להם את הבעיות בדיון הזה. אם אתה רוצה עכשיו זכות דיבור, אל תלך להתנצחות, כי ההתנצחות לא מובילה – הוא כתב ככה, אתה כתבת ככה, ההוא עיכב וההוא לא עיכב. תאמין לי, כל אחד יביא לך מסמך אחר וכל אחד יסביר לך, שכשרציתם לדחות יישום אגרת דחיתם, וכשרציתם להיות אנושיים בדבר הזה הייתם. אני לא רוצה התנצחות, היא בכלל לא מקדמת אותנו. תגיד משהו שמקדם אותנו עכשיו, תן תקווה לעתיד, לא מי כתב ומה כתב.

<< דובר\_המשך >> תמיר גשן: << דובר\_המשך >>

אדוני היושב-ראש צודק, אבל נאמרו דברים לפרוטוקול, ואני חייב להתייחס אליהם ולא בהתנצחות. אני רוצה להזכיר שאל מול המגדלים שלא משדרגים את לוליהם, יש כאן מעל תשעה מיליון אזרחים שצריכים לצרוך ביצים שמיוצרות בתנאים נאותים. אני רוצה להזכיר שהתנאים של הלולים האלה משפיעים על היעילות של הייצור בארץ. מוטי, אני לא יודע אם עשית את החשבון כמה ביצים משווקות למטילה במדינת ישראל. אני עשיתי את החשבון, ובשנים האחרונות משווקות פחות מ-230 ביצים למטילה במדינת ישראל, בזמן שבניסויי הטלה במשרד החקלאות מראים שהפוטנציאל הוא 289 ביצים למטילה.

<< יור >> היו"ר מיכאל מרדכי ביטון: << יור >>

בקיצור, לקחת אותי להתנצחות, תודה על העזרה לדיון...

<< אורח >> מרדכי אלקבץ: << אורח >>

הוא מדבר על כלכלה, כשתחום האחריות שלו - - -

<< אורח >> מעוז ליפשיץ: << אורח >>

אני מגדל מטילות במרכז הארץ. שמי מעוז ליפשיץ, אבא שלי פה בן 80 נמצא לידי.

<< יור >> היו"ר מיכאל מרדכי ביטון: << יור >>

אנחנו עושים סבב אזרחים עכשיו. מעוז מתחיל, אחרי זה אדוארד. כל מי שירצה, ידבר.

<< דובר >> שמחה רוטמן (הציונות הדתית): << דובר >>

אדוני היושב-ראש, אני גם אשמח לשאול איזה שאלה או שתיים.

<< יור >> היו"ר מיכאל מרדכי ביטון: << יור >>

אתה יכול. רק הגעת, ברוך הבא. תשהה בדיון.

<< דובר >> שמחה רוטמן (הציונות הדתית): << דובר >>

לכן אני שואל.

<< יור >> היו"ר מיכאל מרדכי ביטון: << יור >>

תשהה בדיון, כבר נגמר, הצבענו על התקנות.

<< דובר >> שמחה רוטמן (הציונות הדתית): << דובר >>

אין בעיה, עדיין יש לי שאלה לשאול, יש דיון, לא?

<< יור >> היו"ר מיכאל מרדכי ביטון: << יור >>

בטח שתקבל ואתה תשתתף.

<< אורח >> מעוז ליפשיץ: << אורח >>

תודה רבה על זכות הדיבור ועל הזמן שאתם משקיעים. נתתם פה פתרון נקודתי ללולים במושב גורן. אנחנו השקענו מכספנו, לא חיכינו לרפורמה. מגדלי מטילות ותיקים במרכז הארץ, הסבנו לולים במהירות שיא, שגידלו בהם גידול אחר, פטם, ללול מעוף, על פי כל התקנות וכל הדרישות. בעקבות זה שהוא לול מוסב ולול חדש, אנחנו לא זכאים לתוספת שמאוד תעזור ותוכל לקדם את הכלכליות של הפרויקט הזה, שהושקעו בו כארבעה מיליון שקל מכספנו הפרטי. זה גם פתרון לייצור בכל הארץ. אנחנו יודעים שיש בעיה עם מקומות חדשים ועם היתרי בנייה. יש לולים רבים ישנים, גם בצפון, גם במרכז, שלא מגדלים בהם. פשוט תנו להסב אותם ללולים מתקדמים ותנו את התוספות המגיעות, כמו שנתתם בגורן, ונוכל לאכלס את הלול של מעל 30,000 מטילות.

<< יור >> היו"ר מיכאל מרדכי ביטון: << יור >>

כשאתה עשית את ההסבה, אתה קיבלת איזה גיבוי למהלך מהמשרד או שעשית אותו על דעת עצמך?

<< דובר\_המשך >> מעוז ליפשיץ: << דובר\_המשך >>

אנחנו לא המתנו לרפורמה מעולם, השקענו מכספנו גם ב-2016-2015. נכון, עשינו לול של כלובים, והיום ראינו לאן הולך ענף ההטלה ולאן הרוח נושבת ואמרנו: אנחנו משקיעים, לא מחכים לשום רפורמה, ואנחנו בונים לול מתקדם על פי התקן האירופי.

<< יור >> היו"ר מיכאל מרדכי ביטון: << יור >>

לפי מה שהבהרת לי גם בשיחה קודמת, אתה כבר מגדל ביצים, אבל התשתית שלך יכולה לקלוט יותר מכסות.

<< דובר\_המשך >> מעוז ליפשיץ: << דובר\_המשך >>

נכון, אני יכול לקלוט את כל המגדלים של עין ורד, שמגדלים בחצר האחורית בלולים. הם יכולים לעבור אלי, ואם תאשרו שלול מוסב יהיה כמו לול חדש, הם יוכלו לקבל תוספת, להמשיך לגדל ולהמשיך להתפרנס יחד אתי.

<< יור >> היו"ר מיכאל מרדכי ביטון: << יור >>

אני צריך רק להבין משהו, כשאנחנו אישרנו בתיקון עכשיו שמגדלים שלא יכולים בתשתית הקיימת להמשיך לגדל, הם יכולים להעביר אליו?

<< דובר\_המשך >> מעוז ליפשיץ: << דובר\_המשך >>

הם יכולים, אבל לא יהיו זכאים לתוספות, כי אני לול מוסב ולא לול חדש.

<< יור >> היו"ר מיכאל מרדכי ביטון: << יור >>

אתה יכול להמשיך להגדיל ולגדל עבור אחרים, אבל לא את המכסות שלך? אסף תסביר לי.

<< אורח >> אסף לוי: << אורח >>

תודה רבה, אדוני היושב-ראש. אם הצלחתי להבין, כי אני פעם ראשונה שומע את הבעיה – אם הלול הוא לול ללא כלובים והוא לול מעוף, גם התיקון הזה לא היה נדרש כדי לאפשר גידול משותף חדש, והוא יכול היה לעשות גם לפי התקנות הקודמות; והתיקון עכשיו שאישרנו של התוספת 100,000, אם הם עוברים לראשונה ללול רפורמה, הם יקבלו את ה-100,000 ביצה. אם אני מבין מה ידידי אומר, שאת התוספת של ה-500,000 לפי 7(ה) הוא לא זכאי, הוא זכאי ל-100,000. ה-100,000 היה בשנת 2021, ב-2020, וכל מה שהוא תכנן עליו כשהוא בנה את הלול, רלוונטי גם השנה ומצבו לא הורע והתיקון הזה שיפר את מצבו.

<< יור >> היו"ר מיכאל מרדכי ביטון: << יור >>

ואתה גם תדבר אתו פרטנית.

<< אורח >> אסף לוי: << אורח >>

בשמחה רבה.

<< אורח >> מעוז ליפשיץ: << אורח >>

נכון, אבל התיקון של ה-500 יעזור.

<< יור >> היו"ר מיכאל מרדכי ביטון: << יור >>

מעוז, אנחנו לא עושים פה וכחנות. יש פה עוד אנשים, אדוארד בבקשה.

<< אורח >> אדוארד קוברסקי: << אורח >>

אני יזם חקלאי.

<< יור >> היו"ר מיכאל מרדכי ביטון: << יור >>

לאט לאט, לך יש זמן, אתה יכול לנשום ולדבר לאט ואנחנו נקשיב לך, שתהיה פה דממה באולם בבקשה.

<< אורח >> אדוארד קוברסקי: << אורח >>

אני עם שותפי, ברשותנו שתי חוות, שיכולות היום לאכלס 50,000 מטילות ביצי חופש, וארבע שנים מועצת הלול מתנהלת כמו קרטל. פעם אחת אין זכויות, פעם שנייה תהרוס את הלול החדש ותבנה חדש, למה? יש החלטת ממשלה מ-2019, מוטי.

<< יור >> היו"ר מיכאל מרדכי ביטון: << יור >>

דבר אתי. אל תדבר עם אנשים, דבר אתי. איזה סוג הלול שלך?

<< דובר\_המשך >> אדוארד קוברסקי: << דובר\_המשך >>

לול רבייה, זה לול חופש, זה זכרים ונקבות שהולכים על הרצפה, ועכשיו אין.

<< יור >> היו"ר מיכאל מרדכי ביטון: << יור >>

ואתה ארבע שנים מחכה למכסות חדשות?

<< אורח >> אדוארד קוברסקי: << אורח >>

נלחם מול מועצת הלול, מול מוטי.

<< יור >> היו"ר מיכאל מרדכי ביטון: << יור >>

מחכה למכסות חדשות?

<< דובר\_המשך >> אדוארד קוברסקי: << דובר\_המשך >>

כן, צריך לבטל בכלל את המכסות. למה בירקות אין? אנחנו חיים עם זה, עם יבוא, עם יצוא, למה צריך לעגן?

<< יור >> היו"ר מיכאל מרדכי ביטון: << יור >>

אבל אין הצעה כזאת על הפרק. אם ממשלת ישראל רוצה לבטל את ענף ההטלה, שתביא הצעה על בסיס תכנית רב-שנתית לקנות את הקניין הזה חזרה מבעלי המכסות ולבטל את הענף, אבל אין הצעה כזאת, לפחות לא מעשית.

<< אורח >> אדוארד קוברסקי: << אורח >>

מיכאל, גם בירקות ביטלו בלי - - -

<< יור >> היו"ר מיכאל מרדכי ביטון: << יור >>

אבל אדוארד, הממשלה לא הודיעה שהיא מבטלת.

<< דובר\_המשך >> אדוארד קוברסקי: << דובר\_המשך >>

מה אני צריך לעשות עכשיו? הוא רואה את החייל הלבנוני, אני רואה את המצרי. אתה רוצה לראות טלפון? כל יום יש אזהרה. תירגעו חבר'ה, הפגזה במצרים. תגיד לי שאני אלך מפה לבית משפט להביא צו מניעה לחלוקה.

<< יור >> היו"ר מיכאל מרדכי ביטון: << יור >>

1. יש לך זכויות.

<< דובר\_המשך >> אדוארד קוברסקי: << דובר\_המשך >>

וזה בניגוד להחלטת ממשלה.

<< יור >> היו"ר מיכאל מרדכי ביטון: << יור >>

אדוארד, יש לך זכויות לעתור ולממש את הזכות שלך כאזרח, אם אתה מרגיש שנפגע הקניין שלך.

אסף, אתה מכיר את המקרה שלו? אתם בקשר אתו?

<< אורח >> אסף לוי: << אורח >>

כמו שהוא פונה אליך, גם אני מדבר עם אדוארד כמעט כל יום.

<< יור >> היו"ר מיכאל מרדכי ביטון: << יור >>

יופי, אז אני רוצה שקצת תעזור להסביר לי ולייצג אותו. מבחינת התשתית שיש לו היום, היא יכולה לקלוט הטלה?

<< אורח >> אסף לוי: << אורח >>

התשתית יכולה, לפי התקנות לא. למר קובלסקי יש לו לול קיים, שהיה בשלוחה אחרת ולא שלוחת הטלה. הוא רוצה להסב - -

<< יור >> היו"ר מיכאל מרדכי ביטון: << יור >>

--להסב או פטם או משהו אחר.

<< אורח >> אסף לוי: << אורח >>

לא משנה איזו שלוחה היתה לו, היתה לו שלוחת רבייה, להסב אותו למטילות.

<< יור >> היו"ר מיכאל מרדכי ביטון: << יור >>

להסב אותו למטילות, ואת זה לא אישרנו עד עכשיו.

<< דובר\_המשך >> אסף לוי: << דובר\_המשך >>

זאת בדיוק המהות.

<< יור >> היו"ר מיכאל מרדכי ביטון: << יור >>

זה העתיד שאנחנו רוצים לקדם ביוני. אם נקדם ביוני, הוא יהיה זכאי?

<< אורח >> אסף לוי: << אורח >>

כן, ככל שנשנה את ההגדרה.

<< יור >> היו"ר מיכאל מרדכי ביטון: << יור >>

הוא טוען שהוא ממתין ארבע שנים, אנחנו עוסקים בזה כמה חודשים, מה קרה בשנים הקודמות מבחינתו?

<< דובר\_המשך >> אסף לוי: << דובר\_המשך >>

בשנים הקודמות הסדרת הקרקע של מר קובלסקי היא הסדרה מיוחדת, ואם אדוני היושב-ראש זוכר, בתיקון בסוף 2021 תיקנו את ההגדרה של בעלות לקרקע, גם מי שיש לו שכירות לטווח ארוך. עד תקנות 2021 נתנו רק קרקע פרטית ונחלה, ולראשונה כשאני התבשרתי ב-2021 שהוא לא עומד בתנאים, בגלל שההגדרה של הזכויות בקרקע אינה עומדת, הכנסנו את התיקון ב-2022.

<< יור >> היו"ר מיכאל מרדכי ביטון: << יור >>

אז הוא התעכב עד 21' בשל בעלות על קרקע.

<< אורח >> אסף לוי: << אורח >>

נכון.

<< יור >> היו"ר מיכאל מרדכי ביטון: << יור >>

ומ-21' הוא מתעכב, כי הוא לא מקבל מכסות חדשות.

<< אורח >> אסף לוי: << אורח >>

נכון, כי הוא לא עומד בהגדרה של - - -

<< יור >> היו"ר מיכאל מרדכי ביטון: << יור >>

לולים כאלה יכולים לגדל מכסות של מישהו אחר?

<< דובר\_המשך >> אסף לוי: << דובר\_המשך >>

לא, כי ההגדרה של לול, כדי לאפשר גידול משותף, צריכה להיות שלבעל הלול תהיה לפחות מכסה אחת בלול הקיים.

<< יור >> היו"ר מיכאל מרדכי ביטון: << יור >>

שהוא כבר קיים שם.

<< אורח >> אסף לוי: << אורח >>

נכון, והתיקון שיאפשר את זה – זה הסעיף במחלוקת.

<< יור >> היו"ר מיכאל מרדכי ביטון: << יור >>

במידה ואנחנו מגיעים להסכמות ביוני, הוא יוכל לקבל?

<< דובר\_המשך >> אסף לוי: << דובר\_המשך >>

אנחנו נצטרך לאפשר, כמובן באופן שוויוני, לכל אזרחי ישראל להגיש, והוא יוכל.

<< יור >> היו"ר מיכאל מרדכי ביטון: << יור >>

ברור, אנחנו לא נותנים לו אישית, אבל הוא יוכל להיות חלק מאלה שמגישים את הבקשה.

<< דובר\_המשך >> אסף לוי: << דובר\_המשך >>

נכון, קודם כל הוא הגיש את הבקשה גם במסגרת התקנות, הוא רק לא עומד בתנאי הסף האפשריים, אבל ככל שנשנה את ההגדרות, כמובן שנאפשר לכל האזרחים להגיש בקשה מחודשת בהתאם למדיניות החדשה שנקבעה.

<< אורח >> אדוארד קוברסקי: << אורח >>

מיכאל, זאת פשוט הדרדרות. יש אצלי אישור וטרינרי, רישיון עסק, יש הכול, למה לדרדר אותי? תגיד לי, בשביל מה? אסף, מאורי אריאל יש החלטת ממשלה על הלולים שמדברת עלי, ואתם עושים הכול שלא לקבל אותה.

<< יור >> היו"ר מיכאל מרדכי ביטון: << יור >>

הבעיה שהחלטות ממשלה לא מבוצעות בישראל.

<< אורח >> אדוארד קוברסקי: << אורח >>

כן, זאת הבעיה שלנו.

<< יור >> היו"ר מיכאל מרדכי ביטון: << יור >>

לפעמים אפילו החוק לא מבוצע.

<< אורח >> אדוארד קוברסקי: << אורח >>

זאת הבעיה שלנו.

<< דובר >> שמחה רוטמן (הציונות הדתית): << דובר >>

אבל אתה נותן גיבוי למי שמונע את יישום החוק.

<< יור >> היו"ר מיכאל מרדכי ביטון: << יור >>

לא, זה לא מופיע בתקנה. אתה הקשבת לאנשים פה?

<< אורח >> אדוארד קוברסקי: << אורח >>

רגע, מי כתב את התקנה?

<< דובר >> שמחה רוטמן (הציונות הדתית): << דובר >>

זה לא קשור לתקנה עכשיו, כי התקנה שלו שתנאי הסף שנקבעו בזמנו החריגו אותו.

<< יור >> היו"ר מיכאל מרדכי ביטון: << יור >>

לא, לא החריגו אותו.

<< דובר >> שמחה רוטמן (הציונות הדתית): << דובר >>

זה מה שאסף אמר, הקשבתי לדברים שהוא אמר.

<< יור >> היו"ר מיכאל מרדכי ביטון: << יור >>

אתה לא מקשיב לנציג המשרד.

<< דובר >> שמחה רוטמן (הציונות הדתית): << דובר >>

הקשבתי.

<< יור >> היו"ר מיכאל מרדכי ביטון: << יור >>

אסף, אתה יכול לחזור על הדברים, למה הוא לא מקבל זכות לגדל מטילות?

<< אורח >> אסף לוי: << אורח >>

עד 2021 הוא לא עמד בתנאים של הגדרה של קרקע, כי יש לו הסדרה מיוחדת.

<< דובר >> שמחה רוטמן (הציונות הדתית): << דובר >>

ההגדרה של קרקע מופיעה בהחלטת הממשלה?

<< אורח >> אסף לוי: << אורח >>

לא החלטת ממשלה, בתקנות.

<< דובר >> שמחה רוטמן (הציונות הדתית): << דובר >>

שלכם?

<< אורח >> אסף לוי: << אורח >>

כן כן.

<< דובר >> שמחה רוטמן (הציונות הדתית): << דובר >>

זה מה שאני אומר, החלטת הממשלה לא החריגה אותו, מי שהחריג אותו - - -

<< יור >> היו"ר מיכאל מרדכי ביטון: << יור >>

לא, הפוך, החלטת הממשלה החריגה אותו, אבל היא לא היתה בחוק, כי הממשלה לא היתה מתואמת לחוקים.

<< דובר\_המשך >> שמחה רוטמן (הציונות הדתית): << דובר\_המשך >>

התקנות לא הותקנו בהתאם להחלטת הממשלה, כי החלטת הממשלה - - -

<< יור >> היו"ר מיכאל מרדכי ביטון: << יור >>

לא, התקנה קיימת לפני החלטת הממשלה. הממשלה קיבלה החלטה, שאי אפשר לבצע אותה.

<< אורח >> אסף לוי: << אורח >>

חבר הכנסת רוטמן, אני לא יודע על איזה החלטת ממשלה הוא מדבר, אני מדבר על התקנות שלנו.

<< דובר >> שמחה רוטמן (הציונות הדתית): << דובר >>

זה לפי מה שנאמר פה. אם משהו לא נאמר נכון, חשוב לתקן לפרוטוקול.

<< אורח >> אסף לוי: << אורח >>

התקנות מגדירות מי יכול לבקש מכסה חדשה, והתנאי הבסיסי בשנת 2021 יהיה בעלות על הקרקע.

<< יור >> היו"ר מיכאל מרדכי ביטון: << יור >>

עד 21' – בעלות על הקרקע.

<< דובר >> שמחה רוטמן (הציונות הדתית): << דובר >>

מה מקור המגבלה הזאת?

<< יור >> היו"ר מיכאל מרדכי ביטון: << יור >>

בעבר, אם אתה חקלאי – שזאת אדמה שלך.

<< דובר >> שמחה רוטמן (הציונות הדתית): << דובר >>

מי קבע את המגבלה?

<< אורח >> אסף לוי: << אורח >>

המחוקק, הכנסת.

<< יור >> היו"ר מיכאל מרדכי ביטון: << יור >>

מקום המדינה עד 21'.

<< דובר >> שמחה רוטמן (הציונות הדתית): << דובר >>

זה בחוק?

<< אורח >> אסף לוי: << אורח >>

לא בחוק.

<< יור >> היו"ר מיכאל מרדכי ביטון: << יור >>

תקנה שהיא מתוך חוק.

<< דובר >> שמחה רוטמן (הציונות הדתית): << דובר >>

חברים, אני שואל שאלה נורא נורא פשוטה, ולא צריך לבלבל. יש תנאי סף., אתה אומר שהוא לא נכנס אליהם, אני שואל מי קבע את תנאי הסף האלה?

<< אורח >> אסף לוי: << אורח >>

המחוקק, מי שהתקין את התקנות. תקנות זה חוק.

<< יור >> היו"ר מיכאל מרדכי ביטון: << יור >>

תקנה.

<< דובר >> שמחה רוטמן (הציונות הדתית): << דובר >>

אתה אומר תקנה, הוא אומר חוק.

<< יור >> היו"ר מיכאל מרדכי ביטון: << יור >>

לא, זה חוק.

<< אורח >> אסף לוי: << אורח >>

אתה המחוקק. ברגע שאושרו התקנות, הן בחוק.

<< יור >> היו"ר מיכאל מרדכי ביטון: << יור >>

התקנות הן בחוק.

<< דובר >> שמחה רוטמן (הציונות הדתית): << דובר >>

התקנה זה מחוקק משנה, האם הכלל הזה קבוע בחוק, בתקנה, או בכללים של מועצת הלול? זאת שאלה מאוד פשוטה.

<< יור >> היו"ר מיכאל מרדכי ביטון: << יור >>

בתקנה.

<< אורח >> אסף לוי: << אורח >>

הכלל הזה נקבע בחקיקת משנה בתקנות, שוועדת הכלכלה מאשרת.

<< דובר >> שמחה רוטמן (הציונות הדתית): << דובר >>

של השר.

<< אורח >> אסף לוי: << אורח >>

נכון.

<< דובר >> שמחה רוטמן (הציונות הדתית): << דובר >>

מתי נקבעה המגבלה הזאת?

<< יור >> היו"ר מיכאל מרדכי ביטון: << יור >>

היא קיימת כל הזמן, עד 21' היא קיימת, אבל זה היה הפוך. אסף זיהה את הבעיה ואמר: אני אפתח את זה לאחרים ואני אגמיש, ואז הוא הגמיש ב-21' גם לשכירות על הקרקע. הוא הגמיש בשביל אנשים כמוהו.

<< דובר >> שמחה רוטמן (הציונות הדתית): << דובר >>

אבל אמרה היועצת המשפטית, שזה עניין של פרשנות, אז אני מנסה להבין האם זה עניין של פרשנות או עניין של תקנה.

<< אורח >> חיים בורובסקי: << אורח >>

הסיפור פה זה לול חדש.

<< דובר >> מרב תורג'מן: << דובר >>

למיטב הבנתי, בתקנות המכסות עד שנת 2021 - - -

<< אורח >> אסף לוי: << אורח >>

החל משנת 2022, כשתיקנו את הבעיה על בעלות של הקרקע, ההגדרה "התנאי הבסיסי למכסה חדשה" זה לול חדש. בתקנות שאושרו לשנת 2022 נקבע שלול חדש זה לול שאוכלס והוקם לראשונה בשנת התכנון, כפי שהיה בכל השנים למכסה חדשה. מדיניות המשרד היתה, עד התיקון הנוכחי, שמכסה חדשה תינתן רק משנבנה לול חדש, זו היתה המדיניות. כפי שהמשרד ביקש בתיקון הזה, שכרגע לא מאושר, להגדיר לול חדש גם לול שהוסב, לו שהיה קיים והוסב.

<< דובר >> שמחה רוטמן (הציונות הדתית): << דובר >>

ואת זה כרגע לא מאשרים. לאיזה רובריקה זה נכנס, של חדש או מוסב?

<< יור >> היו"ר מיכאל מרדכי ביטון: << יור >>

מוסב.

<< אורח >> אסף לוי: << אורח >>

זאת אומרת, גם אחרי שנאשר את התקנות, הוא לא יקבל כלום.

<< יור >> היו"ר מיכאל מרדכי ביטון: << יור >>

אלא אם כן נביא עוד הסכמות עד יולי. הוא לא היחיד, יש הרבה כמוהו.

<< דובר\_המשך >> שמחה רוטמן (הציונות הדתית): << דובר\_המשך >>

זאת אומרת שכרגע ההתנגדות של מועצת הלול, שבגללה הוועדה פה לא מאשרת את התקנות, מונעת מאנשים כמוהו לקבל את המכסות.

<< יור >> היו"ר מיכאל מרדכי ביטון: << יור >>

הם פה והם ידברו, ההתנגדות אומרת שאם עושים שינוי – הרי מה זאת הסבה? נניח שיש עוד 3,000 לולים של פטם שאפשר להסב, אתה יוצר הגדלת ייצור.

<< דובר >> שמחה רוטמן (הציונות הדתית): << דובר >>

ומועצת הלול לא רוצה את הגדלת הייצור.

<< יור >> היו"ר מיכאל מרדכי ביטון: << יור >>

לא, היא רוצה להגדיל. היא הסכימה למאות מכסות חדשות.

<< דובר >> שמחה רוטמן (הציונות הדתית): << דובר >>

אז מה הבעיה?

<< יור >> היו"ר מיכאל מרדכי ביטון: << יור >>

היא אמרה: מצד אחד אתה מגדיל, ומצד שני אתה פוגע בוותיקים, כי אתה סוגר לולים אחרים.

<< דובר >> שמחה רוטמן (הציונות הדתית): << דובר >>

לא הבנתי איך אני סוגר.

<< יור >> היו"ר מיכאל מרדכי ביטון: << יור >>

כי אתה עושה עליהם רגולציה שלא היתה עד עכשיו, שאומרת להם שלא יוכלו לייצר יותר ביצים. הם באים ואומרים: נגדיל בסביבות 220 מכסות, הם הסכימו. אני אמרתי: 280, אמרתי להם שזה גם יהיה 320 מכסות חדשות, שזה הרבה יותר ממה שהיה אי פעם. זה פי שניים מ-21' ששם הוקצו 170 מכסות, ואגב לא בוצעו, כי החוכמה פה בהסכמות ובהודעה משותפת היא לא רק להקצות את המכסות, זה תהליך בירוקרטי כבד, שצריך להצליח לבצע אותו. אז הם אומרים: כן, נוסיף 300.

<< דובר >> שמחה רוטמן (הציונות הדתית): << דובר >>

אדוני היושב-ראש, אז אני אשמח לשאול את השאלה הכללית שלי עכשיו, כי אני שומע אותך וזה נשמע לי משונה.

<< יור >> היו"ר מיכאל מרדכי ביטון: << יור >>

אתה יכול להתייחס, כי זה בדיוק הזמן שתכננו שאתה תתייחס.

<< דובר >> שמחה רוטמן (הציונות הדתית): << דובר >>

יש לי קודם כל שאלה עובדתית, מידע שאולי חסר לי. אני יודע שלפני חגים אנחנו לא עומדים בעומס ואנחנו מייבאים ביצים. כמה ביצים אנחנו מייבאים בשנה מחוץ לארץ?

<< יור >> היו"ר מיכאל מרדכי ביטון: << יור >>

הפעם הם אמרו שהם יביאו שני מיליארד, זה מספר אסטרונומי. בעבר הביאו 200 מיליון.

<< דובר >> שמחה רוטמן (הציונות הדתית): << דובר >>

200 מיליון? 300 מיליון?

<< יור >> היו"ר מיכאל מרדכי ביטון: << יור >>

זה מה שהביאו בעבר, אבל האישור שהם ביקשו הפעם זה להביא שני מיליארד.

<< דובר >> שמחה רוטמן (הציונות הדתית): << דובר >>

זאת אומרת 10% מגודל השוק, שאנחנו מביאים בשנה?

<< אורח >> אסף לוי: << אורח >>

כן, עונתי.

<< דובר >> שמחה רוטמן (הציונות הדתית): << דובר >>

מה, גודל השוק העונתי או גודל השוק השנתי? אני שואל מאוד מדויק.

<< יור >> היו"ר מיכאל מרדכי ביטון: << יור >>

הוא ייתן הסבר. אתה שואל שאלה, תן הסבר.

<< אורח >> אסף לוי: << אורח >>

אוהבים את זה, לא אוהבים את זה, הענף מתוכנן.

<< דובר >> שמחה רוטמן (הציונות הדתית): << דובר >>

לא אוהבים את זה.

<< אורח >> אסף לוי: << אורח >>

בגלל זה אמרתי אוהבים, לא אוהבים. כשמתכננים ענף מתוכנן, לא מתכננים למקסימום ולא מתכננים למינימום, אנחנו מתכננים לממוצע, ואת הפיקים בחגי ישראל, בדרך כלל חגי תשרי וחגי פסח, ואם חס וחלילה יש מחלות, הביקוש עולה. אנחנו לא נייצר את הביצים לפי הפיק הגבוה, כי זה ייצור לנו עודפים ונטל כלכלי גם על המגדלים וגם על הציבור בתקופה שלא צריך את העודפים.

<< דובר >> שמחה רוטמן (הציונות הדתית): << דובר >>

איך עודפים מייצרים - - - ? טוב בסדר, אני לא אשאל את זה.

<< אורח >> אסף לוי: << אורח >>

עוד פעם, תרנגולת, אם אני רוצה או לא רוצה, מטילה שתי ביצים - - -

<< דובר >> שמחה רוטמן (הציונות הדתית): << דובר >>

ויתרתי על השאלה.

<< יור >> היו"ר מיכאל מרדכי ביטון: << יור >>

אני אגיד לך מה ההנחות, כמו שבמתמטיקה יש הנחות בתרגיל.

<< דובר >> שמחה רוטמן (הציונות הדתית): << דובר >>

רק שאם ההנחות לא נכונות, התוצאה בהכרח תהיה שגויה.

<< יור >> היו"ר מיכאל מרדכי ביטון: << יור >>

אם יש רצון אמיתי של ממשלת ישראל לסגור את התכנון - - -

<< דובר >> שמחה רוטמן (הציונות הדתית): << דובר >>

אני שמעתי שיש רצון כזה.

<< יור >> היו"ר מיכאל מרדכי ביטון: << יור >>

זה לא בדיוק, כן ולא.

<< דובר\_המשך >> שמחה רוטמן (הציונות הדתית): << דובר\_המשך >>

אני שמעתי ידיעה גדולה, שרוצים לבטל את המכסות ואת התכנון בענף הלול, צריך כמובן לפקח על הנושא של הבריאות.

<< יור >> היו"ר מיכאל מרדכי ביטון: << יור >>

אבל הם הביאו תכנון.

<< דובר >> שמחה רוטמן (הציונות הדתית): << דובר >>

מה זאת אומרת הם הביאו? הם הביאו, כי הוטל פה וטו.

<< יור >> היו"ר מיכאל מרדכי ביטון: << יור >>

לא, אין וטו, אתה יכול לבטל, איזה וטו?

<< דובר\_המשך >> שמחה רוטמן (הציונות הדתית): << דובר\_המשך >>

לבטל את המכסות לחלוטין, אתה זורם אתי, כי יש לי חוק כזה. עשיתי על בוטנים, ואני אעשה גם על הלולים.

<< יור >> היו"ר מיכאל מרדכי ביטון: << יור >>

כן, אבל אני אגיד לך מה התנאי – שאם אדם קנה מכסה והיא שווה כסף, תן לו כמה שהיא שווה ותן לו את ההתייקרות שלה, תקנה את המכסות חזרה.

<< אורח >> אדוארד קוברסקי: << אורח >>

מיכאל, זה שוק למכור נייר? בסך הכול זה נייר, לא לול. זה ממש ככה.

<< דובר >> שמחה רוטמן (הציונות הדתית): << דובר >>

השאלה אם המכסה שאדם קנה היא הקניין שלו. אם הטענה שלך שמכסה היא קניין של אדם, שהיא טענה מאוד משונה, שמכסה היא קניין של אדם.

<< יור >> היו"ר מיכאל מרדכי ביטון: << יור >>

למה? אם אדם קונה זכות להפעיל מונית ואתה לוקח לו את המונית?

<< דובר >> שמחה רוטמן (הציונות הדתית): << דובר >>

לא לוקח, חס ושלום.

<< יור >> היו"ר מיכאל מרדכי ביטון: << יור >>

עשיתי פה חוק 500 מוניות של מובילאיי שמסתובבות חופשי ללא נהג. באים החבר'ה ואומרים - - -

<< דובר >> שמחה רוטמן (הציונות הדתית): << דובר >>

זה שהם באים, אני יודע, אבל לא פגעת להם בקניין.

<< יור >> היו"ר מיכאל מרדכי ביטון: << יור >>

לא, הם קנו מונית, מספר מהמדינה, אז מובילאיי יקבל - - -

<< דובר >> שמחה רוטמן (הציונות הדתית): << דובר >>

הוא קנה גם.

<< יור >> היו"ר מיכאל מרדכי ביטון: << יור >>

לא, הוא לא קנה, לא היה בחוק.

<< דובר\_המשך >> שמחה רוטמן (הציונות הדתית): << דובר\_המשך >>

אז נמכור לו, מה זה משנה?

<< אורח >> אדוארד קוברסקי: << אורח >>

מיכאל, זה לא מונית, זה בסך הכול נייר.

<< יור >> היו"ר מיכאל מרדכי ביטון: << יור >>

אדוארד, זה לא נעים לי להוציא אותך, אבל אני אצטרך להוציא אותך.

<< דובר >> שמחה רוטמן (הציונות הדתית): << דובר >>

האמירה של קניין - - -

<< יור >> היו"ר מיכאל מרדכי ביטון: << יור >>

אז עזוב את זה, ולמה עזוב את זה רוטמן? בגלל שהמשרד בסוף הביא תקנה. המשרד הביא תקנה.

<< דובר >> שמחה רוטמן (הציונות הדתית): << דובר >>

המשרד הביא בסוף תקנה, שלפי המכתב שאני קראתי פה, ראיתי שיש פה תיקונים יחידים עליהם יש הסכמה. יש פה איזה שחקן וטו, שנקרא המועצה לענף הלול.

<< יור >> היו"ר מיכאל מרדכי ביטון: << יור >>

זה לא מדויק.

<< דובר\_המשך >> שמחה רוטמן (הציונות הדתית): << דובר\_המשך >>

זה מה שכתוב.

<< יור >> היו"ר מיכאל מרדכי ביטון: << יור >>

אבל רוטמן, אתה הולך לשלב אחרון. המכתב הזה הגיע מתי? בינואר, פברואר.

<< דובר >> שמחה רוטמן (הציונות הדתית): << דובר >>

6 באפריל.

<< יור >> היו"ר מיכאל מרדכי ביטון: << יור >>

עכשיו הוא הגיע. אותו משרד הביא לפה תקנה שהוא ביקש בלי שום שינויים, בלי שום וטו ב-30 בדצמבר.

<< דובר\_המשך >> שמחה רוטמן (הציונות הדתית): << דובר\_המשך >>

בסדר גמור.

<< יור >> היו"ר מיכאל מרדכי ביטון: << יור >>

הוא קיבל כל מה שהוא רצה.

<< דובר >> שמחה רוטמן (הציונות הדתית): << דובר >>

כנראה שלא, כי הוא אומר שיש - - -

<< יור >> היו"ר מיכאל מרדכי ביטון: << יור >>

אבל זאת לא האמת, בוא תשמע מה האמת.

<< דובר\_המשך >> שמחה רוטמן (הציונות הדתית): << דובר\_המשך >>

אבל אני קורא מה כתוב.

<< יור >> היו"ר מיכאל מרדכי ביטון: << יור >>

אבל אתה לא יודע מה היה פה, אתה קורא מכתב מאפריל, ואני אגיד לך מה היה בדצמבר. בדצמבר אמרנו: תפסיקו לריב אחד עם השני, תביאו תקנה מוסכמת. פנינו כבר לבקשה הזאת באוקטובר, לא הגיעה. הגיעו שלושה ימים לפני הסוף והביאו תקנה, לא מוסכמת. ניסינו לגשר בין הצדדים, לא הצלחנו. ישב פה השר ב-31 בדצמבר ואמר: או שזאת התקנה או כלום. הם הלכו עם דמעות הביתה ואני אישרתי תקנה, כמו שהשר רצה.

<< דובר >> שמחה רוטמן (הציונות הדתית): << דובר >>

מצוין, בוא נגיד לפרוטוקול שגם אם לא יגיעו להסכמות עם מועצת הלול, התקנות יאושרו, ואז הכול בסדר.

<< יור >> היו"ר מיכאל מרדכי ביטון: << יור >>

לא, היא כבר מאושרת, אתה לא מקשיב. אתה לא מקשיב. השר קיבל תקנה, בלי שום תיקון של אף אחד, לא של הוועדה ולא של הארגונים, 100% מבוקש זה מה שהוא קיבל, אז על מה אתה מדבר שמישהו הטיל וטו?

<< דובר\_המשך >> שמחה רוטמן (הציונות הדתית): << דובר\_המשך >>

אתה מדבר אתי על דצמבר. יש מכתב שהונח על שולחן הוועדה – או שהמכתב הזה לא נכון.

<< יור >> היו"ר מיכאל מרדכי ביטון: << יור >>

אבל יש שאלות על המכתב הזה. אם קיבלת כל מה שרצית בדצמבר, מה קרה באפריל? זה תכנון לשנה קדימה, זאת ראיית הנולד. מה התגליות החדשות? מה קרה בארבעה חודשים במדינת ישראל, שאף אחד לא ידע שזה יקרה וכולם הזהירו אותו פה ואמרו לו: אתה סתם הולך לייבוא ויהיו מלחמות בעולם שלא יאפשרו ייבוא.

<< דובר\_המשך >> שמחה רוטמן (הציונות הדתית): << דובר\_המשך >>

אדוני היושב-ראש, אני מאוד מתקשה לנהל אתך דו-שיח, מאחר ועל כל מילה שאני אומר, אתה קוטע אותי תוך שנייה.

<< יור >> היו"ר מיכאל מרדכי ביטון: << יור >>

עכשיו רק אתה תדבר, בבקשה.

<< דובר\_המשך >> שמחה רוטמן (הציונות הדתית): << דובר\_המשך >>

אני אשמח. אני רואה פה מספר תקנות, שלפי המכתב של השר יש גם הגדלה דרסטית של מספר המכסות, שוב גם זה להבנתי כבר כניעה, כי הדיבור היה לבטל בכלל את המכסות.

<< אורח >> יוני דימרי: << אורח >>

זה נמצא בחוק ההסדרים.

<< דובר >> שמחה רוטמן (הציונות הדתית): << דובר >>

אני רואה כניעה בנושא של ביטול המכסות בכלל.

<< יור >> היו"ר מיכאל מרדכי ביטון: << יור >>

אבל אתה לא אומר את האמת, כי לא היתה פה כניעה. הם נכנעו, הם קיבלו את התקנה על הראש שלהם ב-100%, על מה אתה מדבר? הם הלכו מפה עם דמעות.

<< דובר\_המשך >> שמחה רוטמן (הציונות הדתית): << דובר\_המשך >>

זה שהם הלכו עם דמעות בדצמבר, אני כרגע רואה אותם עם חיוכים באפריל, אז כנראה משהו קרה בין דצמבר לבין אפריל.

<< יור >> היו"ר מיכאל מרדכי ביטון: << יור >>

לא ראינו פה הרבה מחייכים.

<< דובר\_המשך >> שמחה רוטמן (הציונות הדתית): << דובר\_המשך >>

אני אומר את מה שאני רואה, ואני רואה את מה שכתוב מולי. אתה רוצה להגיד דברים אחרים? זה בסדר, אבל שוב, חזקה על שר החקלאות שכותב: לצערי – אז כנראה שהוא עצוב, כי הוא כותב לצערי, לכן הוא עודד פורר שר החקלאות כנראה עם דמעות – התיקונים היחידים עליהם ישנה הסכמה של המועצה לענף הלול הן תקנה 3(4), תקנה 4 ותקנה 5 לנוסח המעודכן. מכאן אני למד שמה שבא לפני 3(4), דהיינו 1, 2, 3 ומה שבא אחרי 5 לא מוסכמים.

<< יור >> היו"ר מיכאל מרדכי ביטון: << יור >>

התיקונים היחידים, אחרי נוסח התקנה שהוא קיבל ב-100% את מבוקשו בווטו, הוא הטיל פה וטו בוועדה.

<< דובר\_המשך >> שמחה רוטמן (הציונות הדתית): << דובר\_המשך >>

אז אני מציע שהוא יבוא לפה ויטיל וטו גם עכשיו, אבל אני אומר את דעתי.

<< יור >> היו"ר מיכאל מרדכי ביטון: << יור >>

פעם אחת נותנים לשר להטיל וטו, זאת היתה פריבילגיה מיוחדת.

<< דובר\_המשך >> שמחה רוטמן (הציונות הדתית): << דובר\_המשך >>

יש פה אדם שהגיע, וכמוהו יש עוד הרבה אנשים אחרים, שגם מושקעים וגם משקיעים חדשים שירצו להיכנס לתחום. חזקה על אדם שמשקיע את כספו, את מרצו, את הזמן שלו ואת הקרקע שהוא קיבל, בשכירות, ברשות או בזיקת הנאה או בטאבו, חזקה על אדם שמשקיע בכך את זמנו, שהוא חושב שהוא יידע מה לעשות עם הביצים שהוא ייצר – או שהוא יצליח למכור אותן בשוק בישראל בעתות מצוקה או לא בעתות מצוקה, או שיידע לייצא אותן לחוץ לארץ, שבמקום שאנחנו נייבא ארצה 200 מיליון או שני מיליארד, אנחנו נייצא החוצה, או שאתה יודע מה? הוא סתם מאוד מאוד אוהב חביתות.

אני חושב שהסיטואציה שבה אנחנו מנהלים את הדבר הזה עם איזה שיבר של המועצה לענף הלול, שיושבת ומחליטה לאדם כמה לגדל – למועצה לענף הלול יש כללים נורא חשובים, בלי שום ציניות, כל מה שנוגע לתנאי הגידול, כל מה שנוגע לתברואה, אנחנו יודעים מה יכול לקרות בהובלה, יש כל מיני כללים שנוגעים לאופן הגידול, לאופן השיווק, לאופן ההובלה, ולדאגה לכך שמחלות לא יתפרצו, שעל חלק מזה אחראי משרד החקלאות וחלק מזה המועצה לענף הלול, יש כל מיני רובריקות. אבל בכל מה שנוגע לתכנון השוק, תכנון השוק זה דבר שמעולם לא היה נכון, ובוודאי ובוודאי לא נכון בזמננו.

<< יור >> היו"ר מיכאל מרדכי ביטון: << יור >>

זה לא הדיון היום.

<< דובר\_המשך >> שמחה רוטמן (הציונות הדתית): << דובר\_המשך >>

אני אסיים. אפשר לבטל את התכנון במכה אחת; אפשר לבטל את התכנון בהדרגה באמצעות הגדלת המכסות או חלוקת מכסות לכל דורש. גם אם עכשיו אני אחליט במדינת ישראל, שכל מי שרוצה יקבל כובע של מונית, ואני פותח מספרים הרבה יותר גדולים – אגב, יש על זה פסק דין של בג"צ, אין זכות אדוני היושב-ראש - - -

<< יור >> היו"ר מיכאל מרדכי ביטון: << יור >>

ביטול התיקון לא עוסק רק במכסות, יש לך מחיר קבוע לביצה בישראל. אלה החלטות דרמטיות, אתה צריך לבטל את המחיר לביצה.

<< דובר\_המשך >> שמחה רוטמן (הציונות הדתית): << דובר\_המשך >>

לא נכון, כי למשל על לחם אין מכסות יצור ללחם ויש פיקוח על מחיר הלחם, אין חיבור בין אחד לשניים. יש פיקוח על מחיר הלחם, דבר שאולי טעון תיקון בפני עצמו, אבל יש פיקוח על מחיר הלחם ואין מכסות לחם.

<< יור >> היו"ר מיכאל מרדכי ביטון: << יור >>

בסדר גמור, אמרת משפט לסיום. זה דיון אחר.

<< דובר\_המשך >> שמחה רוטמן (הציונות הדתית): << דובר\_המשך >>

את המכסות הללו ואת הכללים האלה צריך לבטל. אפשר לבטל אותם באופן הדרגתי, ולהבנתי יכול להיות ששר החקלאות היה מעדיף לבטל אותם בבום, אני בוודאי מעדיף לבטל אותם בבום, אבל נראה לי שעקב השיג ושיח המתמשך שיש לו אתך מול הוועדה, הוא עושה את זה בהדרגה, ואולי באמת צריך לעשות את זה בבום. אני בוודאי אציע הצעת חוק כזאת, אבל הסיטואציה שבה אנשים שרוצים להתפרנס מיגיע כפיהם, אחרי שבמדינת ישראל עבר חוק יסוד: חופש העיסוק, ואחרי שהם השקיעו בכך מכספם ומקניינם ואנחנו מונעים אותם בגלל טענות של בירוקרטיה שאדם צריך לבקש רשות כמה לגדל, הדבר הזה צריך לעבור מן העולם.

<< יור >> היו"ר מיכאל מרדכי ביטון: << יור >>

אבל למה אתה לא עושה את המלחמה הזאת נגד אלה שסוגרים להם את הלולים עכשיו?

<< דובר >> שמחה רוטמן (הציונות הדתית): << דובר >>

יש אנשים שבמקום סחר בביצים, עושים סחר במכסות ביצים.

<< יור >> היו"ר מיכאל מרדכי ביטון: << יור >>

אבל רוטמן, למה אתה לא עושה את המלחמה הזאת גם למבוגרים שאחרי 70 שנה מגדלים ופתאום סוגרים להם את הלול?

<< דובר\_המשך >> שמחה רוטמן (הציונות הדתית): << דובר\_המשך >>

בהחלט יכול להיות שלטובת הדבר הזה, מדינת ישראל תהיה צריכה לחשוב על מתווה לפיצוי, יכול להיות.

<< יור >> היו"ר מיכאל מרדכי ביטון: << יור >>

לא הבנת את השאלה, אתה אמרת: הוא השקיע מכספו, בוא ניתן לו לגדל.

<< דובר\_המשך >> שמחה רוטמן (הציונות הדתית): << דובר\_המשך >>

לא, אני לא אומר: בוא ניתן לו, זה לא מה שאני אומר. אני לא אומר: בוא ניתן לו לגדל, אני אומר שאין לנו שום זכות להפריע לו לגדל. זאת זכותו לגדל, יש חוק יסוד.

<< יור >> היו"ר מיכאל מרדכי ביטון: << יור >>

למה מפריעים למגדלים אחרים?

<< דובר\_המשך >> שמחה רוטמן (הציונות הדתית): << דובר\_המשך >>

נצטרך להפסיק עם זה.

<< יור >> היו"ר מיכאל מרדכי ביטון: << יור >>

אז למה אתה לא נלחם על זה?

<< דובר\_המשך >> שמחה רוטמן (הציונות הדתית): << דובר\_המשך >>

אני נלחם, בוודאי.

<< יור >> היו"ר מיכאל מרדכי ביטון: << יור >>

גם על הוותיקים?

<< דובר\_המשך >> שמחה רוטמן (הציונות הדתית): << דובר\_המשך >>

בוודאי, להפסיק להפריע להם.

<< יור >> היו"ר מיכאל מרדכי ביטון: << יור >>

זאת ההצעה שלנו.

<< דובר\_המשך >> שמחה רוטמן (הציונות הדתית): << דובר\_המשך >>

לא, זאת לא ההצעה שלכם, כי אתה ממשיך לנסות לשמר את עולם המכסות.

<< יור >> היו"ר מיכאל מרדכי ביטון: << יור >>

אתה אומר: הנה מגדל שישקיע, אני אומר לך: הנה מגדל אחר, ותיק שהשקיע. זה סוגרים לו וזה פותחים לו.

<< דובר\_המשך >> שמחה רוטמן (הציונות הדתית): << דובר\_המשך >>

אף אחד לא סוגר.

<< יור >> היו"ר מיכאל מרדכי ביטון: << יור >>

סוגר, האיגרת סגרה.

<< דובר >> שמחה רוטמן (הציונות הדתית): << דובר >>

מצד התנאים התברואתיים, מצד התנאים הבריאותיים.

<< יור >> היו"ר מיכאל מרדכי ביטון: << יור >>

התנאים האלה היו טובים עד לפני יומיים.

<< דובר\_המשך >> שמחה רוטמן (הציונות הדתית): << דובר\_המשך >>

זה דיון אחר. אדוני, זה דיון אחר לחלוטין, האם כאשר קובעים תנאי תברואתי צריך לתת סיוע לאדם שהסתמך על המצב הישן? יכול להיות.

<< יור >> היו"ר מיכאל מרדכי ביטון: << יור >>

לא עושים את זה.

<< דובר\_המשך >> שמחה רוטמן (הציונות הדתית): << דובר\_המשך >>

יכול להיות, אבל זה לא תלוי אחד בשני.

<< יור >> היו"ר מיכאל מרדכי ביטון: << יור >>

למה לא?

<< דובר\_המשך >> שמחה רוטמן (הציונות הדתית): << דובר\_המשך >>

כי כרגע אתה דופק אדם שנמצא בגבול מצרים, בגלל שיש לך איזה סכסוך עם מישהו בגבול לבנון. זה לא עובד ככה.

<< יור >> היו"ר מיכאל מרדכי ביטון: << יור >>

ולמה אתה דופק אדם בגבול לבנון?

<< דובר\_המשך >> שמחה רוטמן (הציונות הדתית): << דובר\_המשך >>

לא הבנתי, אתה מצדיק עוול בעוול? זה הסיפור?

<< יור >> היו"ר מיכאל מרדכי ביטון: << יור >>

לא, תפתור את שתי העוולות, תביא פתרון לשתיהן. אף אחד לא קודם לאחר, שתיהן צריכות פתרון.

<< דובר\_המשך >> שמחה רוטמן (הציונות הדתית): << דובר\_המשך >>

הכלל במדינת ישראל ובכל העולם המערבי שיש חופש עיסוק. אתה פוגע בזכותו של אדם פלוני, בגלל שיש איזה סכסוך למדינת ישראל מול אדם אלמוני. אתה מחזיק אותו בן ערובה, כי הוא יושב עם שלטר או הוא יושב עם השלטר.

<< יור >> היו"ר מיכאל מרדכי ביטון: << יור >>

פגעו לו בחופש העיסוק, הוא היה מגדל עד היום.

<< דובר\_המשך >> שמחה רוטמן (הציונות הדתית): << דובר\_המשך >>

אני מסכים, צריך לטפל בו, זה לא קשור.

<< יור >> היו"ר מיכאל מרדכי ביטון: << יור >>

זה כל מה שרציתי שתדע, שיש פה פגיעה בעוד אחרים.

<< דובר\_המשך >> שמחה רוטמן (הציונות הדתית): << דובר\_המשך >>

פשוט אין קשר בין אחד לשני. אני אגיד לך יותר מזה, בוא נמצא פתרון לכל ענף הלול, ואני אגיד לך: אדוני, אני לא מוכן לשחרר את ענף הלול, כל זמן שאנחנו לא פותרים את ענף המוניות. זה לא עובד ככה, אתה לא יכול לחבר בין אחד לשני. הוא צריך לגדל, והוא צריך לגדל. הוא רוצה שיפצו אותו? שיגיש תביעה נגד המדינה, או שנעזור לו פה בוועדה, יכול להיות שאני הראשון שיעזור לו, מה זה קשור אחד לשני?

<< יור >> היו"ר מיכאל מרדכי ביטון: << יור >>

יפה, אהבתי את הסיכום שלך.

אליעזר טרפלר, יושב-ראש מושב דישון.

<< אורח >> אליעזר טרפלר: << אורח >>

תודה שנתת לי את זכות הדיבור.

<< יור >> היו"ר מיכאל מרדכי ביטון: << יור >>

תודה שחיכית בסבלנות.

<< אורח >> אליעזר טרפלר: << אורח >>

האמת שהתעייפתי כבר.

<< יור >> היו"ר מיכאל מרדכי ביטון: << יור >>

זה הגורל שלנו פה.

<< דובר\_המשך >> אליעזר טרפלר: << דובר\_המשך >>

הגעתי אליכם מהצפון הרחוק. אני מדבר בשם מושב דישון. אני אנסה להציג את הדברים בצורה אחרת, כי הבעיה שלנו היא קצת שונה. אנחנו ישוב גדר, כמעט ואין לנו מכסות לגידול מטילות. אנחנו מבקשים ומנסים לעשות את כל מה שאפשר לאורך שנים ארוכות, למעלה מ-25 שנה, להצטרף ולגדל ביצים, לגדל מטילות לביצים, כמעט ללא הצלחה – כמעט ללא הצלחה.

<< יור >> היו"ר מיכאל מרדכי ביטון: << יור >>

מה הסטטוס העקרוני אצלכם, מבחינת הפנייה למשרד, העמידה בתנאים?

<< דובר\_המשך >> אליעזר טרפלר: << דובר\_המשך >>

אנחנו פונים באופן רציף לאורך השנים.

<< יור >> היו"ר מיכאל מרדכי ביטון: << יור >>

מה יש לכם קיים? מה בניתם? מה אושר?

<< דובר\_המשך >> אליעזר טרפלר: << דובר\_המשך >>

כרגע אנחנו מוכנים עם חווה פעילה אחת, שניתנת להרחבה כמעט באופן מידי עם היתרי בנייה.

<< יור >> היו"ר מיכאל מרדכי ביטון: << יור >>

חווה קיימת להרחבה?

<< דובר\_המשך >> אליעזר טרפלר: << דובר\_המשך >>

כן.

<< יור >> היו"ר מיכאל מרדכי ביטון: << יור >>

באיזה צורת פעילות?

<< דובר\_המשך >> אליעזר טרפלר: << דובר\_המשך >>

בכלובים, אבל בשיטה היותר חדשה, לול רפורמה.

<< יור >> היו"ר מיכאל מרדכי ביטון: << יור >>

ואתה תקבל ברפורמה מכסות בעתיד? אסף?

<< אורח >> אסף לוי: << אורח >>

עוד פעם, עד כמה שאני יודע והוא אמר, מרבית תושבי דישון היו מגדלי פטם, והוא מדבר על הסבה של לולי פטם למכסות.

<< אורח >> אליעזר טרפלר: << אורח >>

ממש לא אדוני, ממש לא.

<< אורח >> אסף לוי: << אורח >>

אז אמרתי, כמה שאני יודע.

<< יור >> היו"ר מיכאל מרדכי ביטון: << יור >>

אז תסביר, בגלל זה אני רוצה שתסביר בדיוק.

<< אורח >> אליעזר טרפלר: << אורח >>

זו גם אופציה, אבל ממש לא. יש חווה גדולה שמתוכננת, עברה את כל ההיתרים, נשאר רק שלב הביצוע.

<< אורח >> אסף לוי: << אורח >>

אז איפה הבעיה אם זאת חווה חדשה?

<< אורח >> אליעזר טרפלר: << אורח >>

הבעיה שהתקנות שאתם מעבירים לא ניתנות ליישום, אדוני.

<< אורח >> אסף לוי: << אורח >>

החווה היתה קיימת, או שהיא הוקמה לראשונה?

<< אורח >> אליעזר טרפלר: << אורח >>

אדוני, אם הוגשו בקשות במושב דישון של בערך 80 אנשים, טיפה פחות, אף אחד מהם לא יקבל לא הגדלה ולא מכסה חדשה, בגלל שהתקנות כמו שעברו כרגע פשוט לא ניתנות ליישום, ראה את המכתבים שאנחנו מקבלים ממועצת הלול בתואנות כאלה ואחרות.

<< אורח >> אסף לוי: << אורח >>

אדוני, תענה לי בבקשה לשאלה, הלול הוא לול חדש שהוקם לראשונה בשנת התכנון, או שהוא היה לול מאוכלס בשלוחה אחרת ועכשיו מסבים אותו למטילות?

<< אורח >> אליעזר טרפלר: << אורח >>

אדוני, יש כרגע שתי חוות מתוכננות, שאנחנו רק ממתינים לקבל מכסות ולהיכנס להליכי בנייה. ברור לאדוני שלא ניכנס להליכי בנייה והקמה בלי שיהיו לנו מכסות. הכנו את עצמנו לעניין הזה לאורך השנים.

<< יור >> היו"ר מיכאל מרדכי ביטון: << יור >>

אז אתם ברמה של תכנון מוכנים להשקעה, אבל - - -

<< דובר\_המשך >> אליעזר טרפלר: << דובר\_המשך >>

כן, אבל אדוני, ברגע שהתקנות שעברו פה על ידי הוועדה ומשרד החקלאות - -

<< יור >> היו"ר מיכאל מרדכי ביטון: << יור >>

כרגע, כרגע.

<< אורח >> אליעזר טרפלר: << אורח >>

--לא מאפשרות בזמן סביר, אנחנו חיים במדינת ישראל.

<< יור >> היו"ר מיכאל מרדכי ביטון: << יור >>

כמה שנים אתה פונה עם הבעיה הזאת?

<< דובר\_המשך >> אליעזר טרפלר: << דובר\_המשך >>

הבעיות של דישון? אסף לוי כמה שנים מקבל מכתבים? אני חושב מהיום שהוא נכנס לתפקידו.

<< יור >> היו"ר מיכאל מרדכי ביטון: << יור >>

אז אני מנסה ביוני להביא דיון נוסף, שאולי גם אתם תיהנו ממנו.

<< דובר\_המשך >> אליעזר טרפלר: << דובר\_המשך >>

אולי אני גם אענה לחלק מהשאלות של חבר הכנסת רוטמן. התקנות שעברו פה בדצמבר פשוט לא ניתנות ליישום.

<< דובר >> שמחה רוטמן (הציונות הדתית): << דובר >>

ולכן היושב-ראש חוקק אותן.

<< אורח >> אליעזר טרפלר: << אורח >>

משרד החקלאות שיחק לידיה של ועדת המכסות, זה פשוט לא ניתן ליישום. גם כרגע ההסכמות שיש פה כרגע הן כדי לרצות את מי שמקושר לוועדת המכסות. אנחנו במושב דישון כנראה בנים חריגים, לא מגיע לנו, לוחמים נגדנו, עושים כל מה שאפשר כדי שלא נקבל מכסות, זה המצב.

<< דובר >> שמחה רוטמן (הציונות הדתית): << דובר >>

אני אעשה הכול כדי שתוכל לגדל בלי מכסות.

<< יור >> היו"ר מיכאל מרדכי ביטון: << יור >>

רוטמן, אתה לא תפריע בדיון. רוטמן, אתה בקריאה ראשונה.

<< דובר >> שמחה רוטמן (הציונות הדתית): << דובר >>

זו היתה הערת ביניים.

<< יור >> היו"ר מיכאל מרדכי ביטון: << יור >>

קריאה שנייה. אין בעיה, תוציא.

נפתלי דהן, נציג מושב מלאה.

<< אורח >> נפתלי יצחק דהן: << אורח >>

שלום לכולם, אני נפתלי דהן ממושב מלאה בחבל התענך. אני באתי להציג פה בעיה, שלא נידונה בנושא הזה של המשא ומתן בין המשרדים השונים, ואפילו לא הארגונים שמייצגים אותנו. אני כרגע מדבר על לולי פטם, שהם פחות מ-300 מטר מלולי מטילות.

<< יור >> היו"ר מיכאל מרדכי ביטון: << יור >>

הגודל שלהם קטן יותר מהמינימום שמותר.

<< אורח >> נפתלי יצחק דהן: << אורח >>

שמותר על פי התקנות. הבעיה הזאת נוצלה כשהשירותים הווטרינרים ומשרד החקלאות אישרו לולי הטלה סמוך ללולים שלנו, ללולי הפטם. אנחנו הקמנו לולים מודרניים, משודרגים, למשל לול כמו שלי הושקע בו קרוב לשני מיליון שקל. זה לול שיש בו כל האמצעים לגדל מטילות, כפי שמבקשים בכל התקנות וכל הדרישות.

הגשנו בקשה לקבלת מכסה, ונענינו בשלילה. התשובה שקיבלנו: התקנות לא מאפשרות, תבנו לול חדש. בנינו לול בשני מיליון שקל, שהוא משודרג, לך תבנה עכשיו לול חדש? אני מכיר לולים של הטלה, לולים מאוכלסים בעופות להטלה, שלא מגיעים - - -

<< יור >> היו"ר מיכאל מרדכי ביטון: << יור >>

מה גודל הלול?

<< דובר\_המשך >> נפתלי יצחק דהן: << דובר\_המשך >>

גודל הלול שלי הוא קרוב ל-2,000 מטר. לול כזה יכול לאלכס קרוב ל-18,000 מטילות.

<< יור >> היו"ר מיכאל מרדכי ביטון: << יור >>

אסף, תן לי תשובה לעניין הזה של גודל הלול.

<< אורח >> מרדכי אלקבץ: << אורח >>

אני יכול להסביר לך?

<< יור >> היו"ר מיכאל מרדכי ביטון: << יור >>

לא, אני רוצה שאסף יסביר לי.

<< אורח >> אסף לוי: << אורח >>

הקשבתי, אבל אני חושב שהבעיה אינה קשורה לתקנות. הבעיה קשורה לתקנות שירותים וטרינרים למרחק בין לולים. חייב להיות 300 מטר מינימום בין שלוחה לשלוחה, ומה שמפריע לו לאכלס זה סמיכות ללול קיים.

<< יור >> היו"ר מיכאל מרדכי ביטון: << יור >>

לול קיים של מטילות?

<< אורח >> אסף לוי: << אורח >>

כן.

<< אורח >> נפתלי יצחק דהן: << אורח >>

זה לא לול אחד, נבנו סביבי שלושה לולים חדשים, זאת אומרת: קיבלו מכסות חדשות.

<< יור >> היו"ר מיכאל מרדכי ביטון: << יור >>

בגלל שאתה קרוב אליהם, מטעמים וטרינריים אתה לא יכול לקבל.

<< אורח >> נפתלי יצחק דהן: << אורח >>

נכון, אני לא יכול לגדל. ניסיתי לגדל, אבל התחלנו לספוג שם - - -

<< אורח >> מרדכי אלקבץ: << אורח >>

נפתלי מעלה כאן בעיה שהיא ייחודית למה שקורה אצלו במושב. בשנת 2018-2017, בהגרלה של מכסות למגדלים שהשתתפו גם חברים מהמושב שלו, בעלי נחלות, זכו מספר מגדלים במכסות. התנאי היה שבונים את הלול במרחק שלא יפחת מ-300 מטר מלול משלוחה אחרת.

<< אורח >> תמיר גשן: << אורח >>

יותר, לפחות.

<< אורח >> מרדכי אלקבץ: << אורח >>

לפחות. מה שקרה זה שאישרו לו לול במרחק 170 מטר מהלול שהוא פעל בו, הוא היה לפני, ומי שאישר את זה – זה הרופא הראשי.

<< יור >> היו"ר מיכאל מרדכי ביטון: << יור >>

הוא היה בהמתנה לאישור?

<< דובר\_המשך >> מרדכי אלקבץ: << דובר\_המשך >>

לא, הלול שלו מתאים לפטם, הוא היה מגדל פטם טוב מאוד, ואז הצמידו לו שלושה לולים של הטלה באישור של השירותים הווטרינרים.

<< יור >> היו"ר מיכאל מרדכי ביטון: << יור >>

ואז הוא לא יכול לעבור להטלה?

<< אורח >> מרדכי אלקבץ: << אורח >>

ואז הוא לא יכול להמשיך לגדל פטם.

<< יור >> היו"ר מיכאל מרדכי ביטון: << יור >>

גם את הפטם הוא לא יכול?

<< אורח >> מרדכי אלקבץ: << אורח >>

או הוא, או הם, אחד מהם לא יכול לגדל.

<< יור >> היו"ר מיכאל מרדכי ביטון: << יור >>

הווטרינר יסביר לי את העניין.

<< אורח >> תמיר גשן: << אורח >>

אני רוצה לדייק את הדברים, ויתקן אותי מר דהן אם אני טועה. מר דהן, אתה עדיין מגדל פטם בלול?

<< אורח >> נפתלי יצחק דהן: << אורח >>

לא, אני הפסקתי.

<< אורח >> תמיר גשן: << אורח >>

למה הפסקת?

<< אורח >> נפתלי יצחק דהן: << אורח >>

כי התחלתי לסבול שם מכל מיני מחלות, ובהתייעצות גם עם רופא ממשלתי, מנהל המעבדה, הוא אמר לי: נפתלי, אין לך תוחלת, אין לך סיכוי, אתה תמשיך לסבול פה תמותות, כשמסביבך, מימינך, משמאלך, מאחוריך יש לולי הטלה. אתה לא יכול להביא אפרוח בן יום ולגדל אותו ליד מטילה בת שנה וחצי, שהיא כבר ספוגה בכל המחלות שבעולם.

<< אורח >> תמיר גשן: << אורח >>

אני מסכים אתך לחלוטין. אני מבין שהבעיה כרגע היא הרצון שלך להסב את לולי הפטם ללול הטלה.

<< אורח >> נפתלי יצחק דהן: << אורח >>

אני ביקשתי, אבל לא נותנים.

<< אורח >> תמיר גשן: << אורח >>

מי לא נותן? מבחינת השירותים הווטרינריים, מכיוון - - -

<< אורח >> נפתלי יצחק דהן: << אורח >>

השירותים הווטרינריים הפנו אותי למועצת הלול. מועצת הלול הפנתה אותי לתקנות. בתקנות אני לא יכול לקבל, אני צריך לול חדש.

<< יור >> היו"ר מיכאל מרדכי ביטון: << יור >>

אתה לא מקבל בגלל השירות הווטרינרי, אלא בגלל מכסה חדשה שעוד לא חולקה, עוד לא חילקו מכסות חדשות.

<< אורח >> נפתלי יצחק דהן: << אורח >>

לא, אני קיבלתי תשובה שאני לא יכול לקבל, בגלל שאני לא בונה לול חדש.

<< אורח >> מעוז ליפשיץ: << אורח >>

אותה בעיה, לול מוסב.

<< יור >> היו"ר מיכאל מרדכי ביטון: << יור >>

אבל אם אנחנו נחליט ביוני, שלול מוסב של פטם יכול לקבל מכסה?

<< אורח >> מעוז ליפשיץ: << אורח >>

תאשרו היום.

<< אורח >> נפתלי יצחק דהן: << אורח >>

אני אגיד לך מה הבעיה. אני השקעתי שני מיליון שקל בלול בגודל של כמעט 2,000 מטר בשני דונם. אני מקבל מכסה, מקבל 500,000 ביצה. אני יורד ממחזור של 2.5 מיליון שקל בשנה למחזור של 150,000 או 200,0000 בשנה, זה לא הגיוני. גם כשאני הולך לגדל 2,000 מטילות בלול של 2,000 מטר, אני צריך 300 מטר, מה עם יתר הלול? יש פה בעיה קשה, לא רק שלי, יש עוד לולים כאלה.

<< יור >> היו"ר מיכאל מרדכי ביטון: << יור >>

אבל אתה מציג פה נושא מאוד מאוד ספציפי ומורכב. אני מבקש מאסף ונציגי הארגונים – אני מבקש מאסף, הווטרינר ונציגי הארגונים לבדוק, האם הוא נפל בין הכיסאות ונפגע בגלל שאפשרו לאחרים לגדל לידו, והאם בכלל ניתן לעזור לו במקרה הספציפי הזה.

<< אורח >> אסף לוי: << אורח >>

אדוני היושב-ראש אמר את הנקודה הנכונה והחקלאי אמר איפה באמת כואב, והפתרון מאוד פשוט. הבעיה שלו שהוא רוצה לגדל הטלה ולהסב את לול הפטם ללול הטלה, וככל שנתקן את התיקון שנמצא על שולחן הוועדה, שגם לול מוסב יוכל לקבל מכסה חדשה, הוא יוכל לקבל מכסת הטלה.

הוא אומר שיש לו לול גדול מדי, שלא יהיה כלכלי למכסה אחת, ולכן הפתרון הוא ליצור גידול משותף חדש, כמו שאפשרנו בתיקונים האלה.

<< אורח >> מעוז ליפשיץ: << אורח >>

אבל תאפשרו גם לולים מוסבים, הם מוכנים, מחר בבוקר אנחנו יכולים להתחיל לגדל, ואז לא יהיה מחסור.

<< אורח >> אסף לוי: << אורח >>

אתה יכול לגדל, לך אף אחד לא מפריע לגדל.

<< אורח >> מעוז ליפשיץ: << אורח >>

נכון, אבל התוספת הזאת - - -

<< אורח >> נפתלי יצחק דהן: << אורח >>

היום מייבאים ביצים והולכים לעשות יבוא. כשיש לולים כאלה שיכולים לאכלס אותם היום במידי – אם אומרים לי: נפתלי, קח היום מכסה, אני יכול במידי לאכלס את הלול, לעומת מצב שאומרים: תבנה לול חדש, שזאת פרוצדורה. זה הזוי מה שהם אומרים: אתה צריך להביא רישיונות, אתה צריך להביא היתר בנייה, רישיון עסק, זאת פרוצדורה שלוקחת לפחות שנתיים.

<< יור >> היו"ר מיכאל מרדכי ביטון: << יור >>

נפתלי, הצגת פה בעיה, חלקה עקרונית לאחרים, חלקה ספציפית אליך. אני מקווה שלא היה פה איזה עוול שהקיפו אותך בלולים ופגעו לך באינטרס.

<< דובר\_המשך >> נפתלי יצחק דהן: << דובר\_המשך >>

אני שנתיים כבר לא מגדל, אני כבר שנתיים בלי פרנסה.

<< יור >> היו"ר מיכאל מרדכי ביטון: << יור >>

אסף והווטרינר, תפגשו את האדם, תלמדו את המצב המיוחד שהוא נקלע אליו, תלמדו את הדינאמיקה של האישורים.

<< אורח >> אסף לוי: << אורח >>

אין שם - - -

<< יור >> היו"ר מיכאל מרדכי ביטון: << יור >>

בסדר, אבל תראה מה קורה שם. הוא טוען שיש לו בעיות, אז תיכנסו בעובי הקורה במקרה הספציפי.

<< אורח >> צחי בן עיון: << אורח >>

קודם כל תודה לך תמיד על הדיונים. ההסכמות שהגיעו אליהן היום הארגונים יחד עם משרד החקלאות, למעשה הפכו את ענף ההטלה לסוג א' וסוג ב'. סוג א' זה מי שקיבל היום פתרון, אלה לולי ענק, הזכירו פה לפני כן שמדובר ב-100 מיליון ביצים. אני שואל למה הפכו את המגדלים המסורתיים, המגדלים הקטנים, ולא כולם בני 70, אדוני – אנחנו בני 40, בני 30 ובני 50, שמגדלים בלולים קטנים, ואנחנו עכשיו לא יכולים לאכלס את המטילות שלנו.

אדוני, אנשים לפני הפסח אין להם מה לאכול: רחמים מעתוק מדלתון, חנוך לוריא ממושב מעונה, אברהם כהן ממושב פקיעין החדשה, יצחק לגריסי ממושב פקיעין החדשה ועוד רבים וטובים. אדוני, ואתה אמרת שפה צריך להגיע להסכמות. אז אני רוצה אדוני, ברשותך, לומר לך שהאיגרת מה-24 לאוקטובר 2019 – אדוני, לא קיימתם פה דיון לגופו של ענין, מה יש באיגרת הזו. אדוני, להזכיר לך באוקטובר 2019, שנתיים קורונה, מדינת ישראל דוחה מועדים, מאריכה מועדים, ופה החקלאים האלה, מאות משפחות שבמשך 70 שנה ו-30 שנה מגדלים בגבולות מדינת ישראל; הווטרינר כאן מתפאר בנתונים של 230 ביצים ו-290 ביצים ומזלזלים בחקלאים האלה. מה קורה באיגרת הזאת שיצאה? צריך לזכור שדובר על מדיניות של לולי כלובים, אמרו לנו: לכו תתכננו תכניות, תוציאו כספים ותבנו לולי כלובים.

דבר שני, אמרו לנו: ניתן לכם כסף לבנות לולים. ההסכמות שהגיעו אליהן היום, אותם 100 מיליון ביצים בגורן, שזה לול ענק ומי שעומד מאחורי זה הם אנשים בעלי הון, וגם בדלתון, שיהיה להם לבריאות, אין לנו שום דבר כלפי דלתון, אבל צריך לזכור את אותם מאות מגדלים שאין להם כסף לבנות לול.

<< יור >> היו"ר מיכאל מרדכי ביטון: << יור >>

אני לא רוצה פה קרבות בין מגדלים.

<< דובר\_המשך >> צחי בן עיון: << דובר\_המשך >>

ממש לא.

<< יור >> היו"ר מיכאל מרדכי ביטון: << יור >>

את המצוקה הזאת של המגדלים הוותיקים, שעצרו אותם עכשיו, אנחנו דיברנו עליה פה ועוד נדבר, וזה חלק מהדיונים.

<< דובר\_המשך >> צחי בן עיון: << דובר\_המשך >>

מזכיר הארגון הזכיר את אותם מגדלים קטנים, אבל אחרי שהגיעו להסכמות עם אותם 100 מיליון ביצה. האיגרת הזו חייבת להגיע לכאן לדיון, שאדוני ינתח את האיגרת.

<< יור >> היו"ר מיכאל מרדכי ביטון: << יור >>

אם יידרש, צחי, אם יגיעו להסכמות ויגיע לפתרונות.

<< דובר\_המשך >> צחי בן עיון: << דובר\_המשך >>

גם אם לא יגיעו להסכמות, האיגרת חייבת להגיע - - -

<< יור >> היו"ר מיכאל מרדכי ביטון: << יור >>

אנחנו נדון גם באיגרת אם צריך, אל תדאג. אם יתקדמו בלעדינו, זה הכי טוב.

<< דובר\_המשך >> צחי בן עיון: << דובר\_המשך >>

המכסות זה קניין של אנשים, זה קניין שהם עבדו עליו ואנחנו עובדים עליו. אני באופן אישי ואחרים קנינו את המכסות האלה במאות אלפי שקלים, ואנחנו התחלנו תכנון, ולא נתנו לנו כסף לבנות לולים. ברגע שלא נותנים לי כסף לבנות לולים, אני לא מקבל תמריצים ואין לי כוח להמשיך. אני פונה כאן לאדוני וגם לשר החקלאות שלא נמצא כאן – תפסיקו לשנות כל יום את התנאים של האיגרת.

אני הייתי מצפה שהיום היו מגיעים להסדר של כל אותם מאות לולים להמשיך לגדל, לא רק מי שהספיק לחדש להקה ב-1 במרץ. אדוני, יתנו הוראות מעבר בשנה הקרובה לחדש את הלולים האלה. אדוני, זה אוויר לנשימה, זו פרנסה.

אני אומר כאן שהלולים הקטנים האלה, על פי הנתונים של מועצת הלול, הם לולים בריאים, אין בהם שפעת עופות ואין בהם סלמונלה. על פי נתונים של מועצת הלול, לולים גדולים הם פי 10 פחות בריאים מלולים קטנים. אדוני, אני מצפה שכבר לפני פסח – לא לחכות למשא ומתן, כי לאנשים אין מה לאכול, עם אותם אנשים שהזכרתי ועם עוד מאות היה צריך להגיע להסדר היום, ולא אחרי שמגיעים להסדר ל-100 מיליון ביצה של בעלי הון או אחרים, להיזכר בקטנים.

<< יור >> היו"ר מיכאל מרדכי ביטון: << יור >>

תודה רבה צחי. דממה באולם.

<< אורח >> אלעד מלכא: << אורח >>

תודה רבה, אדוני יושב-הראש. לצערי הרב, התקנות האלה כפי שהן הגיעו לאישור הוועדה, אחרי שניתן וטו לכל מיני גופים, סליחה שאני אומר את זה במילים חריפות, נראות כאילו דואגות לחברים שצריך לדאוג להם וזהו. אני מכיר לולנים שיושבים בחבל מודיעין או בעמק חפר. הם לא יקבלו כמובן, כי הם מחוץ לאזור עדיפות לאומית. כל מה שאתה מדבר כאן על לולים מוסבים – מה לעזאזל ההבדל בין מוסב לבין חדש? אין שום הבדל בין מוסב לבין חדש, מלבד זה שזה שומר על החונטה של מישהו מסוים.

כל הזמן אנחנו צועקים את מחיר הביצה לציבור הרחב, אבל מה שאתה רואה כאן בוועדה עכשיו בתקנות האלה דואג אך ורק לקבוצה מצומצמת על חשבון הציבור הרחב ועל חשבון יתר הלולנים שנמצאים. אני באמת לא מבין איך אפשר להביא רק חצי מהתקנות האלה לאישור, להעדיף שכבה קטנה מאוד של מספר אנשים מצומצם על פני תשעה מיליון אזרחים, זאת פשוט בעיניי בושה וחרפה.

<< אורח >> אליעזר טרפלר: << אורח >>

כל הכבוד לך.

<< יור >> היו"ר מיכאל מרדכי ביטון: << יור >>

תודה רבה לך. דישון תצא החוצה, זה לא סימפוזיון פה, לא לעשות לי פה מהלכים פופוליסטים.

<< דובר >> שמחה רוטמן (הציונות הדתית): << דובר >>

כל מה שקורה פה זה מהלכים פופוליסטים, אדוני היושב-ראש.

<< יור >> היו"ר מיכאל מרדכי ביטון: << יור >>

גם אתה יוצא החוצה, קריאה שלישית, נא לצאת.

<< דובר >> שמחה רוטמן (הציונות הדתית): << דובר >>

אני חושב שמאוד לא לגיטימי מה שאתה עושה, אדוני היושב-ראש. בוועדות הכנסת נהוג לעשות קריאות ביניים, וזה שאתה חוסם אותי, זו חוצפה.

<< יור >> היו"ר מיכאל מרדכי ביטון: << יור >>

אתה לא לגיטימי, שאתה לא יודע לאזן בין אנשים ודואג לאינטרסים של קבוצות מסוימות מאוד, זה מה שאתה עושה.

<< קריאה >> שמחה רוטמן (הציונות הדתית): << קריאה >>

מותר קריאות ביניים, ומה שאתה עושה זו בריונות.

<< יור >> היו"ר מיכאל מרדכי ביטון: << יור >>

לאה יוגב, בבקשה.

צא החוצה בבקשה.

<< קריאה >> שמחה רוטמן (הציונות הדתית): << קריאה >>

זה מאוד מתאים.

<< יור >> היו"ר מיכאל מרדכי ביטון: << יור >>

צא החוצה בבקשה.

<< דובר >> שמחה רוטמן (הציונות הדתית): << דובר >>

אל תצעק עלי.

(חבר הכנסת שמחה רוטמן יוצא מן האולם.)

<< יור >> היו"ר מיכאל מרדכי ביטון: << יור >>

לאה יוגב, יושבת-ראש העמותה לשמירה על המשק המשפחתי חקלאי בגבול הצפון, בבקשה.

<< אורח >> לאה יוגב: << אורח >>

שלום לך אדוני היושב-ראש ושלום לכל חברי הוועדה. אני שמעתי את הדיון. אני מבקשת לענות, במיוחד לחבר הכנסת רוטמן. ענף ההטלה ביסודו הוקצה ליישובי גבול הצפון במסגרת חוק הגליל במסגרת חומה ומגדל, כדי שיהיה עוגן כלכלי שאנשים יישארו פה בגבול.

אנחנו נשלחנו על ידי המדינה ליישב את הגבול, ונתנו לנו מקור פרנסה. מה שאני שומעת מהדיון הזה, שהולכים לבטל את הקיום של כל האנשים האלה הוותיקים, שאני ביניהם, הגדולים שביניהם הם בני 80+ והדור השני בני 60, ואומרים לנו: חברים, או שתשקיעו מיליון שקל בגיל 60, או שתצאו מהענף. ומה עושים? מי שיש לו מיליון שקל הם רק בעלי הון, הם משתלטים על הענף, אנחנו נשארים בלי פרנסה, ואותנו למעשה חותכים בשיטת הסלאמי.

האמצעי האחרון שמשרד החקלאות מצא לעצמו להפריש אותנו מהענף זה לא לעדכן את מחיר הביצה. מחיר התשומות עלה ב-40%, 50%, מחיר הביצה לא מתעדכן, אנחנו מפסיים אלפי שקלים בחודש, ואוטוטו אנחנו נגדל ביצים רק כדי שלאזרחים יהיה מה לאכול ואנחנו עוד נוסיף מהכיס שלנו.

לכן אדוני היושב-ראש, אני חושבת שחייבים לבוא ולהגיד: א. אם יש שינוי מדיניות ורוצים לקיים איזשהו מצב חדש של לולים בעלויות שהציבור לא יכול לעמוד בהן – אני לא מדברת על בעלי ההון שיש להם כסף, אני מדברת על אנשים שמרוויחים 6,000 ו-7,000 למחיה החודשית שלהם והם בני 60 ו-65. בכל הוועדות לפני כן אמרו: אם המדינה רוצה לעשות כזה שינוי, שתשים כסף ותיתן להם לעשות את השינוי הזה. אם למדינה אין כסף, גם זה בסדר, אפשר להגיד: מה שקיים, קיים ומעכשיו אנחנו נעשה אחרת. אבל להגיד שמעכשיו רק בעלי הון ישתתפו בחגיגה הזאת ואנחנו נבטל את המשאב הציבורי שניתן לציבור מיועד, שיועד על ידי המדינה כדי לשבת בגבולות, ואנחנו נייעד את המשאב הציבורי הזה לבעלי הון, ומי שיושב בוועדה ומסכים להסכמות כאלה, חוטא קודם כל כלפי הציבור ששלח אותו לשם.

אדוני היושב-ראש, עכשיו יש משפחות שלא מאכלסים להן את הלול. יש משפחות שאומרים להן: 300 מטר, אבל באותה נשימה השירות הווטרינרי אומר ששפעת העופות מגיעה מהעגורים הנודדים בשמים; אני לא שמעתי על עגור שאפשר לעצור אותו ב-300 מטר. יש פה גזירות שנועדו להפריש אותנו מהענף, אין בינם לבין שיקול וטרינרי אמיתי דבר.

<< יור >> היו"ר מיכאל מרדכי ביטון: << יור >>

תודה רבה לאה.

עוה"ד אמנון קרן, הקליניקה לצדק סביבתי מאוניברסיטת תל אביב.

<< אורח >> אמנון קרן: << אורח >>

תודה, אדוני היושב-ראש. חשוב להגיד שהמדינה לא מימנה הקמה של לולים. היא תקצבה עבודות תשתית למתחמים, שבהם ניתן להקים לולים מכל סוג, בלי לממן את הלולים או להתחייב לממן את הלולים עצמם, בוודאי לולים כלובים. המגדלים נדרשו לעמוד בתקנות צער בעלי חיים וגם הובהר שלא ניתן להסתמך על התמיכה בתשתיות כדי לבנות לולי כלובים אחר כך.

גם עכשיו אף אחד לא מונע מאף אחד לאכלס או לתכנן לולים ללא כלובים. אין כאן פגיעה בזכות הקניין או בחופש העיסוק בהקשר הזה, זאת לכל היותר פגיעה מידתית, שהמשמעות שלה היא מעבר לממשק מתקדם יותר ויציב כלכלית.

<< יור >> היו"ר מיכאל מרדכי ביטון: << יור >>

הבעיה שהוא הולך לתכנן, לקדם ולבנות, אבל הוא לא יודע אם הוא יהיה זכאי למכסה, אז איך אנשים ילכו לעשות את הדברים בלי לדעת מה העתיד שלהם? זאת הבעיה פה. הענף הזה כל שנה מוטל בספק מחדש, והשקעה כספית אמורה לרוץ קדימה עשרות שנים.

<< דובר\_המשך >> אמנון קרן: << דובר\_המשך >>

נכון, מדובר בהשקעה קדימה ומדובר בתכנון קדימה, ולכן המסר שמאוד חשוב שיעבור פה זה שתכנון כזה צריך להיות לגבי לולים ללא כלובים, כי לשם המשק הולך. זה כבר ברור בכל מקום, וזה נאמר הרבה שנים גם בוועדות.

<< יור >> היו"ר מיכאל מרדכי ביטון: << יור >>

זה הוסכם פה, לשם המשרד הולך.

<< אורח >> אמנון קרן: << אורח >>

ולכן חשוב לקחת את זה בחשבון בתכנון קדימה. בגורן ובדלתון כבר היה כל הציוד בלול, עמדו שם מול מקום כבר קיים, זה משהו מסוים, היה כאן יתרון נקודתי עבור אותם לולים.

אבל כמו שכתוב בתקנות, על אף האמור, זה החריג שבחריגים, זה לא יכול לשמש פתח לפריצת העיקרון הבסיסי, שכל לול חדש צריך להיות לול ללא כלובים. גם לול בתהליך בנייה, בסוף הציוד שמכניסים ללול עצמו מגיע רק אחר כך, ולול כזה צריך להיות מוקם ללא כלובים, גם אם הוא לא תוכנן מראש להיות מוקם כלול ללא כלובים. עדיין ניתן לעשות את זה גם בשלב הבנייה. לולי כלובים הם נחלת העבר, בקרוב לא יהיה להם שוק וגם אין להם מימון ממשלתי ממה שאנחנו יודעים.

דבר נוסף למשרד, כגיבוי להצהרות כאן לפרוטוקול, וגם כדי למנוע בזבוז חלמאי של כספי ציבור ולייצר חוסר ודאות עבור המגדלים, שלא יקבלו החלטות שיפגעו בהם בטוח הארוך, צריך להימנע מתיקונים נוספים שמתמרצים כלובים, לזרז את תקנות צער בעלי חיים. אני אשמח לקבל תשובה קצת יותר ברורה מד"ר אסף לוי על כמה לולים אנחנו מדברים עכשיו בשנת התכנון?

<< יור >> היו"ר מיכאל מרדכי ביטון: << יור >>

זה לא יהיה היום, אתה תדבר אתו ישירות. תפנה אליו ישירות עם השאלה הזאת, זה לא יהיה היום.

יוסף סטמס בזום, יושב-ראש אגודה חקלאית, מגדלי תרנגולות לביצי מאכל.

<< אורח >> יוסף סטמס: << אורח >>

צהרים טובים לכולם, אני יושב-ראש אגודה חקלאית של משמר הירדן. אנחנו גידלנו פטם, היו מכסות לכל בעלי הנחלות, המכסות נלקחו מאתנו. יש לנו הרבה מאוד לולים שנשארו יתומים.

בתקופה האחרונה אנחנו מתארגנים לענף הטלה, שיהיה לכל החקלאים ביחד, גם לחקלאים החזקים, גם לחלשים וגם לבינוניים, לכולם ביחד. אנחנו כעת פועלים על מנת לקבל היתרים לחווה, אנחנו מתכננים חווה, ועל פי התקנות אנחנו אמורים לבנות חווה ולאכלס אותה עד א' תשרי השנה. צריך לתת לנו קצת יותר זמן ולסייע לנו אל מול הגורמים הרלוונטיים, שיעזרו לנו לתכנן בזמנים הגיוניים, כי רק להמתין לוועדה מחוזית אמור לקחת חצי שנה. אם ניתן לעזור לנו, שניכנס להליך מואץ כדי לקבל היתרים במשך חודשיים, שלושה, ואחר כך אנחנו יכולים להקים חווה תוך חצי שנה נוספת. אם יעזרו לנו, עד סוף השנה אפשר יהיה להקים חווה, אבל לשם כך נצטרך את העזרה שלכם. אנחנו מוציאים המון כסף, נוטעים תקווה באנשים, אבל בלי זה ב-א' תשרי לא נוכל לעשות דבר.

<< יור >> היו"ר מיכאל מרדכי ביטון: << יור >>

תודה. הבעיה שדיברנו עליה במשרד שלי, שגם אם אדם קיבל אישור להקים, ההקמה עצמה יכולה לקחת יותר מחצי שנה, שנה, ואז הוא נכנס לשנה הבאה וכאילו לא סיים במועד. צריך לראות מי שהתחיל ובנה, כמה זמן יש לו לסיום בנייה.

<< אורח >> אסף לוי: << אורח >>

כרגע בתקנות כתוב, שמכסה חדשה תינתן רק למי שיאכלס את מכסתו בשנת התכנון.

<< יור >> היו"ר מיכאל מרדכי ביטון: << יור >>

זאת בעיה.

<< אורח >> אסף לוי: << אורח >>

בחלק מההסכמות למאי-יוני נטפל גם בזה.

<< יור >> היו"ר מיכאל מרדכי ביטון: << יור >>

צריך לחשוב גם על זה, כי זה לא מעשי, אדם מקבל מכסה, אבל הוא לא יכול להרים לול תוך חצי שנה או ארבעה חודשים.

<< אורח >> גיל מרום: << אורח >>

זה בדיוק מה שנציג מושב דישון ניסה להגיד שהתקנות לא ישימות. ההגבלה הזאת של הזמן היא קריטית. לא ניתן בפועל - - -

<< יור >> היו"ר מיכאל מרדכי ביטון: << יור >>

כן כן, עלינו על הבעיה הזאת מראש.

<< אורח >> גיל מרום: << אורח >>

* - - שתי תב"עות מאושרות.

<< יור >> היו"ר מיכאל מרדכי ביטון: << יור >>

דיברנו על זה מראש, דיברנו על זה.

<< אורח >> גיל מרום: << אורח >>

מאה אחוז, תודה רבה.

<< יור >> היו"ר מיכאל מרדכי ביטון: << יור >>

אנחנו עלינו על הבעיה, והיא צריכה לקבל התייחסות.

עכשיו אנחנו מסיימים את הדיון הזה עם שלושה, ארבעה דוברים אחרונים. שמואל לויט, מנכ"ל המועצה לענף הלול.

<< אורח >> שמואל לויט: << אורח >>

לא, אני אחסוך הפעם.

<< יור >> היו"ר מיכאל מרדכי ביטון: << יור >>

אתה מוותר.

תמיר גשן, הווטרינר.

<< אורח >> תמיר גשן: << אורח >>

אני ארצה להתייחס רק לדבר אחד. קודם כל האיגרת המדוברת היא אכיפה בדחילו ורחימו של חקיקה משנת 81', שמטרתה לשדרג את השלוחה בהתאם לדין הקיים, ובהתאם לסטנדרטים של בטיחות ביולוגית וסניטציה, שכוללים בין היתר מרחקים בין חוות בעלי חיים, שנדרשים על מנת לאפשר מניעת התפשטות מחלות, ולא למנוע את החדירה שלהם, כפי שאמרה הגברת לאה יוגב, שאגב מגדלת את המכסה שלה בגידול משותף ולא בעצמה.

<< קריאה >> קריאה: << קריאה >>

מה זה שייך?

<< אורח >> תמיר גשן: << אורח >>

אני רק אומר שיש פתרון.

<< יור >> היו"ר מיכאל מרדכי ביטון: << יור >>

נו בסדר, לא להתנצח.

<< אורח >> תמיר גשן: << אורח >>

השפעת מגיעה לארץ עם עופות בר נודדים, אבל לא מדובר רק בשפעת. את פירות המבנה הפיסי של לולי הטלה מיושנים אנחנו ראינו בהתפרצות שפעת העופות במרגליות, אבל במהלך היום יום אנחנו חווים התפשטות מחלות אחרות, כמו ניוקסל, שבאירופה משמידים להקות נגועות בזה ואנחנו חיים אותה כרע הכרחי בשלוחת ההטלה בצפון. את הפירות של המחלות הללו אנחנו רואים, כפי שאמרתי, בדמות הייצור שפוגע במגדלים עצמם, המגדלים עצמם מבחינת הביצים המשווקות מהלול שבבעלותם.

<< יור >> היו"ר מיכאל מרדכי ביטון: << יור >>

תודה רבה לך.

ששון יוסף ממושב דלתון.

<< אורח >> ששון יוסף: << אורח >>

כבוד יושב-ראש הוועדה המכהן, רציתי להגיד תודה רבה לכל חברי הוועדה, שלא רק הצדק ייעשה, גם שייראה. אני מודה לכולם מקרב לב מכל המשפחה, תודה.

<< יור >> היו"ר מיכאל מרדכי ביטון: << יור >>

אשריך, שתלכו לחג שמחים ותגדלו ביצים ותתפרנסו בכבוד, כל המשפחות ששותפות במהלך הזה, אלה לא מעט משפחות שעשו את זה ביחד.

<< דובר\_המשך >> ששון יוסף: << דובר\_המשך >>

אנחנו חמישה שותפים בלול. תודה רבה, חג שמח לכולם.

<< יור >> היו"ר מיכאל מרדכי ביטון: << יור >>

יפה מאוד, שיהיה בהצלחה.

חיים בורובסקי, רכז באגף תקציבים.

<< אורח >> חיים בורובסקי: << אורח >>

תודה אדוני, על זכות הדיבור. אני אגיד דברים קצרים, לא נתייחס פה לשאלות התכנון ולשאלות הגדולות, אלא לדיון שאנחנו נמצאים בו. אדוני, לפני כמה חודשים אישרת תקנות, שאושרו פה בוועדה שלך; כללו 785 מכסות חדשות, ששוות קצת פחות מ-400 מיליון ביצים בשנה. מספר המכסות שחולקו מאז שאתה אישרת פה את התקנות אצלך בוועדה הוא אפס, מועצת הלול לא חילקה אף לא מכסה אחת חדשה.

<< יור >> היו"ר מיכאל מרדכי ביטון: << יור >>

היא לא יכולה, כי ההגדרות הקיימות לא מאפשרות, למשל את העניין של חדשים או מוסבים. לא נתנו את הדעת לעומק, לא שיתפו אותנו בתקנה, אמרו לנו: זה מה שיש, תאשרו, אז אישרנו, אחרי אתם אומרים שהיא לא עובדת, אבל אתם הבאתם את זה.

<< דובר\_המשך >> חיים בורובסקי: << דובר\_המשך >>

היא יכולה ולא חילקה.

<< אורח >> מרדכי אלקבץ: << אורח >>

הוא סתם אומר דברים.

<< יור >> היו"ר מיכאל מרדכי ביטון: << יור >>

דממה פה. מוטי, תן לו לומר, זכותו, הוא חיכה בסבלנות.

<< אורח >> מרדכי אלקבץ: << אורח >>

כן, אבל שיגיד אמת.

<< יור >> היו"ר מיכאל מרדכי ביטון: << יור >>

אבל תן לו, אתה לא תפריע לו. פה האמת היא בוויכוח, לכל אחד יש אמת אחרת.

<< אורח >> חיים בורובסקי: << אורח >>

הרבה דוברים התייחסו לסיפור של לול חדש. קודם כל, אושרו פה תקנות שמאפשרות להקים לולים בגורן ובדלתות, יישובים בגבול הצפון, לולים חדשים. אני שמח על כך, וחשוב שאנשים שפיתחו והשקיעו יוכלו להתפרנס מעמל ידם ומהכספים שהם השקיעו, וזה מבורך. יחד עם זאת, לא ברור, באמת לא ברור, למה מועצת הלול כל כך מתנגדת לשנות את אותן הגדרות של לול חדש, הדבר הזה לא נמצא בהסכמה, ולכן אסף לא - - -

<< יור >> היו"ר מיכאל מרדכי ביטון: << יור >>

היא לא מתנגדת, היא רק רוצה שתפתור לה בעיה קטנה, של כמה מאות בצפון שאין להם פרנסה. זה כל העניין, הם לא מתנגדים, הם מוכנים ללכת אתכם קדימה מאוד. אם אתה הולך איתם על האיגרת, שגם ככה באה בקורונה ועיכבתם אותה מביצוע שנתיים, שלוש ופתאום אוכפים אותה ברדיקליות – אם אתה בא לקראתם באיגרת, הם יבואו לקראתך בהרבה דברים.

<< אורח >> חיים בורובסקי: << אורח >>

אני לא חושב שהאיגרת, שקשורה לסוגיות תברואתיות - - -

<< יור >> היו"ר מיכאל מרדכי ביטון: << יור >>

למה לא קשורה? היא אירוע חדש. אתה אומר: זה אירוע חדש שהוא אוטומטי. האכיפה שלה היא חדשה. אתם כל הזמן דחיתם את היישום של האיגרת.

<< אורח >> חיים בורובסקי: << אורח >>

האיגרת מ-2019, יתקן אותי תמיר, ואלה המועדים שקבועים בה, והם נעשו בהתייעצות, בשיתוף מלא של אנשי הענף.

<< יור >> היו"ר מיכאל מרדכי ביטון: << יור >>

כן, אבל בשנים האלה לא תקצבתם, לא שמתם מענקים, לא הבאתם להם אדמות, לא היתרי בנייה. איך בן אדם יעשה הסבה, אם לא נתתם לו את כל החבילה? אתה אומר: זאת בעיה שלך, אתה תבנה לול חדש?

<< דובר\_המשך >> חיים בורובסקי: << דובר\_המשך >>

ההגדרה של לול חדש זו ממש חידה בעיניי, כי בעבר – אני מקריא פה תקנות שהיו בשנת 2020: לול חדש היה לול שהוקם בשנת התכנון ואז נוסף, לעניין הגדרה זו לול שהוקם, לרבות לול קיים שהותאם לדרישות הקבועות בהגדרה זו.

<< יור >> היו"ר מיכאל מרדכי ביטון: << יור >>

אבל אתם הבאתם את התקנות של 22', ואתם לא כתבתם את זה שם.

<< דובר\_המשך >> חיים בורובסקי: << דובר\_המשך >>

אדוני, השאלה היא מדוע החברים פה כל כך מתנגדים למשהו שכבר היה קיים בעבר – אפשרו בעבר לאכלס את זה.

<< יור >> היו"ר מיכאל מרדכי ביטון: << יור >>

אבל השאלה היא מדוע אתם התרשלתם בכתיבת התקנה של 22', ולא כתבתם מה שצריך להיות כתוב.

<< אורח >> חיים בורובסקי: << אורח >>

אדוני, אפשרו לאכלס את זה בעבר, והיום מועצת הלול מחזיקה את האנשים כבני ערובה ולא מאפשרת להם לגדל.

<< יור >> היו"ר מיכאל מרדכי ביטון: << יור >>

אבל אתה מביא דוגמה שידעתם לתת את הדעת על הדבר הזה בעבר. נתתם את הדעת על זה בעבר, למה לא הבאתם את זה ב-22'? הנוסח שהבאתם התקבל אוטומטית, למה לא שמתם את זה שם?

<< דובר\_המשך >> חיים בורובסקי: << דובר\_המשך >>

אדוני, השאלה המעניינת היא למה עכשיו מועצת הלול והענף מתנגדים בצורה כל כך קטגורית – ועוד פעם אני אומר שהלולים בגורן ובדלתות מצוין - - -

<< יור >> היו"ר מיכאל מרדכי ביטון: << יור >>

הם לא מתנגדים. הם לא מתנגדים, הם רוצים לפתור בעיה לא פחות גדולה, שאתה לא מוכן לפתור אותה.

<< אורח >> חיים בורובסקי: << אורח >>

למה כל האנשים שדיברו פה לא יכולים לקבל את המכסות? זה היה קיים בעבר, הם מחזיקים את האנשים האלה כבני ערובה, ממש כך.

<< יור >> היו"ר מיכאל מרדכי ביטון: << יור >>

ואתה מחזיק את האנשים בצפון כבני ערובה, את כל האנשים שצחי בן עיון הקריא את שמותיהם, כי אתה לא עושה למענם את אותו מאמץ שאתה עושה למען אחרים.

<< דובר\_המשך >> חיים בורובסקי: << דובר\_המשך >>

אני חושב שיש פה סוגיות של רגולציה שנתקעות מסיבות מסוימות, ויש פה סוגיות של תברואה שהן סוגיות שונות בתכלית.

<< יור >> היו"ר מיכאל מרדכי ביטון: << יור >>

לא, אי אפשר לזרוק על מגדל קטן את כל הרגולציה בעולם, בלי להגיד לו מה הדרך לפתרון. להגיד לו: תמצא אדמה ותבנה ותביא רישיון, בלי לתת לו היתר ורישיון בעירייה, איך הוא יבנה בדיוק?

<< דובר\_המשך >> חיים בורובסקי: << דובר\_המשך >>

המתווה של איגרת שירותים וטרינריים נעשה בשיתוף הענף וידוע לענף כבר שנים, זה לא משהו שעכשיו מתחילים לאכוף בצורה פתאומית, כולם ידעו את זה מראש.

<< יור >> היו"ר מיכאל מרדכי ביטון: << יור >>

כן, אבל התקנה הזאת לא נעשתה בשיתוף.

<< אורח >> חיים בורובסקי: << אורח >>

השאלה המעניינת היא למה מועצת הלול כל כך מתנגדת לעשות משהו, שכבר נעשה בעבר ולאפשר לאנשים האלה להתפרנס, זאת בעיניי השאלה החשובה ואין עליה תשובה. תודה רבה.

<< אורח >> שמואל לויט: << אורח >>

אני קודם ויתרתי על זכות הדיבור, במצוות היושב-ראש לא להיכנס להתנצחויות היום.

<< יור >> היו"ר מיכאל מרדכי ביטון: << יור >>

לא עמדו באווירה הכללית שרצינו לייצר, לא נורא.

<< אורח >> שמואל לויט: << אורח >>

נוכח דבריו של חיים ידידנו, המכסות חדשות, ההרשמה לגביהן היתה עד 28 בפברואר. תהליך של בדיקה של 571 בקשות לא נעשה ביום ולא ביומיים, עם כל התנאים שיש שם, ולכן המועצה תממש את ה-571 בקשות בדיוק על פי מה שכתוב בתקנות, ככתבן וכלשונן. מי שעומד ויענה על התנאים, הוא יקבל מכסה חדשה, אנחנו לא מתחמקים מזה.

למה אנחנו מתנגדים להוספה של 785 מכסות? כי אנחנו מתנגדים למגמת האוצר לפרק את התכנון מבפנים, זה הכול.

<< אורח >> חיים בורובסקי: << אורח >>

מולי, זה אושר פה.

<< יור >> היו"ר מיכאל מרדכי ביטון: << יור >>

אדוני, אתה לא תפריע לו. הוא אמר לך את התשובות שלו. בטוח שאתם לא מסכימים. אם הייתם מסכימים, לא היינו יושבים פה.

<< אורח >> שמעון ביטון: << אורח >>

השתדלתי להחזיק את עצמי.

<< יור >> היו"ר מיכאל מרדכי ביטון: << יור >>

האמת שהצלחת רוב הזמן.

<< אורח >> שמעון ביטון: << אורח >>

קודם כל, תודה רבה אדוני היושב-ראש, אתה משקיע כל כך הרבה בוועדת הכלכלה בנושא החקלאות בכלל ובשלוחת המטילות בפרט, שהפכה להיות להיט, שכל אזרחי מדינת ישראל רוצים לגדל ולייצר ביצים. אנחנו נשמח לכל מגדל שיוכל להצטרף, יצטרף בברכה. אבל חשוב להסביר לכל מי שרוצה להצטרף, שלשלוחה הזאת יש תכנון. הצטרפות של כמות בלתי סבירה, שהוקצתה בתקנות 2022, ולא חשוב, אישרנו את ההקצאה הזאת, אבל בידיעה שעם ה-785 מכסות האלה ייכנסו לעבודה בפועל ופתיחה של מיליארד ביצים ליבוא בפטור ממכס, תבינו חברים, מה שלא קיבלו החברים פה, ואני לא רוצה לציין שמות, בחוק ההסדרים, שנקרא ביטול תכנון שלוחת המטילות, מנסים באוצר להכניס את זה בסעיפים האלה: תוספת 785 מכסות, פתיחה של יבוא של מיליארד ביצים.

אני רוצה להגיד לחבריי בצפון, בדרום, בעוטף: ברגע שיצטרפו כל המגדלים, תבינו, ההשקעות שלכם ילכו לטמיון, הענף יהיה עם עודפי ביצים, לא יהיה מחיר לביצים, התערובת תמשיך לעלות, לא תהיה כדאיות. כל מי שהשקיע כסף וכל מי שישקיע כסף, פשוט ייקח את זה מהילדים שלו, יהיה חייב לבנקים, הענף לא יהיה כלכלי. חווינו את זה בשלוחת הפטם, חברים, במיוחד היישובים שגידלו פטם. הבינו מה קרה כשביטלו את התכנון בפטם. נכנסו אינטגרציות, והתחילו לגדל כמויות בלתי סבירות, ומה קרה לשלוחה? שלוחה שהיתה עם עשרות ואלפי מגדלים הפכה להיות מספר בודד של מגדלים. זה מה שיקרה לחבריי, שמבקשים להצטרף.

אין לי ספק, ואני בוודאי אשמח שיצטרפו עוד מגדלים, אבל בצורה מבוקרת, שתשאיר להם קיום. אם כבר משקיעים כסף, שישאירו להם לקיום. אי אפשר לתכנן ענף לעוד שנה, כשיושבים פה חברי כנסת ומבקשים להביא הצעת חוק לביטול התכנון. חברים, ביטול התכנון במידי יגמור את כל המשק המשפחתי. הענף יעבור לכמה טייקונים, יהיה ריכוזי. המגדלים הבודדים שאנחנו נלחמים עליהם לא ישרדו – על זה צריך להילחם, לשמור על הקיים ולצרף בצורה מבוקרת, כי לפתוח שדרוג של לולים ישנים זה מהלך שהאוצר רוצה אותו, לפתוח חוות פטם שנסגרו לפני כמה שנים ולהחיות אותם לשלוחת המטילות. אותם לולים ייסגרו בעוד מספר שנים, כי גם הם לא יהיו כדאיים וההשקעות האלה ילכו לטמיון. לכן יפה שעה אחת קודם. גם מי שרוצה להשקיע, חברים, שהענף ייכנס לפרופורציה. יושב פה נציג האוצר – אם דיברת על העבר, גם בעבר הוקצו 350 מיליון שקל לפתיחה. אני רוצה להגיד לשירותים הווטרינריים, שבעבר תוכננו הרחבות להיתרי בנייה, שצורת הגידול היא בסוללות. כל הצורה הזאת משתנה היום בחלק מהאתרים. שינוי של היתר בנייה זאת פתיחה של מסלול להיתר חדש, זה לוקח שנים, והיום לאה אומרת שסוגרים את הלולים וצחי אומר שסוגרים את הלולים, וזה נכון וכואב ולבי איתם, ועליהם נילחם – ועליהם נילחם. אני שמח שאמרת בהתחלת הדיון, שאנחנו נביא גם את הנושאים שעלו היום, בין אם זה אירוע פרטי של מגדל כזה, או אזור כזה. בצורה הזאת ועם ההבנה גם של המשרד, גם בראשותך שהחלטת לרתום את הוועדה ואותך לטובת העניין – אני מקווה שבאמת המגמה תהיה חיובית, אבל הענף חייב להיכנס להסדר ארוך טווח, עם תקציבים שאף מגדל, לא בגבול הצפון ולא בעוטף, לא ייאלצו אותם לפרוש מהענף. ההפך, שיהיה להם טווח פרנסה קדימה ל-15 שנה.

<< אורח >> אפרת ורד: << אורח >>

רציתי להשלים שני דברים. לגבי מה שנאמר פה על איסור גידול בלול כלובים, חשוב לי להגיד שמדיניות השר בעניין סוגי לולים תעוגן גם בתקנות רווחת מטילות. שם אנחנו גם נבקש לקבוע איסור על הקמת לולי כלובים.

לגבי האיגרת, בעקבות דברים שנאמרו פה, השירותים הווטרינריים לא עיכבו את יישום האיגרת בתקופת הקורונה, לוחות הזמים נקבעו מראש באיגרת, פשוט הגענו למועדים, ולאיגרת הזו גם קדמו מכתבים.

<< יור >> היו"ר מיכאל מרדכי ביטון: << יור >>

לא היו בעבר דחיות של יישום איגרות כאלה ואחרות?

<< קריאה >> קריאה: << קריאה >>

היה חד-משמעית.

<< דובר\_המשך >> אפרת ורד: << דובר\_המשך >>

קריאת הכיוון של המשרד ניתנה כבר בשנת 2014, ואפילו לפני כן, בשנת 2011 במכתב של מנכ"ל המשרד דאז, אחרי זה ס-2014 מנהל השירותים הווטרינריים דאז. היו הוראות שנדחו, אבל משנת 2019 הגענו ללוחות הזמנים שנקבעו באיגרת בשנת 2019.

<< קריאה >> קריאה: << קריאה >>

אבל הכול כלובים אדוני.

<< יור >> היו"ר מיכאל מרדכי ביטון: << יור >>

אין דיון עכשיו. אני מסכם את הדיון. קודם כל, אני מברך על מרכיבי ההסכמות שהיו פה ועל הפתרונות שניתנו לחלק מהמגדלים. אני מצטער שלא הבאנו יותר הסכמות. אני דוחק בצדדים ומבקש מכם לנצל את ההתחלה הזאת ולהמשיך לכל סוגיית המכסות החדשות שיחולקו ויבוצעו, כולל השתתפות מי שרוצה להסב  את הלול שלו, כולל פתרון לבעיות נוספות שעלו כאן, כולל חלוקה אזורית הגיונית בכל הארץ, שהברכה הזאת וההזדמנות הזאת לגדל ביצים תתפזר בכל הארץ. אנחנו כן רואים חשיבות ועדיפות לגבול הצפון ולעוטף עזה כאזורי עדיפות, כמגדלים שצריכים להיות מתועדפים, והשאר זה לפי שיקולים ולפי מדיניות שאתם תציגו.

הוועדה הזאת תתכנס הכי מהר שתרצו כדי להביא עוד הסכמות. אני מבקש מכם לא לאבד את הזמן הזה באפריל, וכבר להביא לנו במאי עוד גל של הסכמות ביניכם בענף ההטלה, תוך קשב גם לבעיות המיוחדות והייחודיות שעלו פה, למשל: המצב הזה שמצד אחד מאשרים למישהו מסוים לעשות מטילות, ומצד שני זה יכול לפגוע בהזדמנות של מישהו אחר בשל הקרבה שלו אליו. מה שנעשה אין להשיב וצריך לפתור את הבעיות האישיות הנקודתיות, אבל צריך להסתכל על המערכת בצורה שלא ניתן למישהו זכויות ונפגע בזכויות של מישהו אחר, כמו האירוע שתואר פה על מטילות שאושרו סביב לול פטם, שעכשיו הרגולציה עליו אחרת, ולא היתה לו זכות להסתייג או לא להסתייג לשינויים שהקיפו אותו במרחב שלו.

אני מעדיף, כמו שאני תמיד מאמין, עולם הסכמות ופשרות. אף אחד לא יקבל פה כל מה שהוא רוצה, וגם יש פה עניין שרוטמן ציין באופן גלוי בלי להתבלבל. חבר הכנסת רוטמן והאחרים עושים אותו באופן סמוי. יש פה מחלוקת תפיסתית, האם מבטלים את התכנון בענף ההטלה? היתה הצעה כזאת כנראה בחוק ההסדרים, היא ירדה מהפרק, ואחרי זה מתחילים לעשות משאים ומתנים.

האם המשא ומתן הוא אמיתי, שאומר בהנחה שענף ההטלה מתוכנן שנים קדימה, מה המעשים הנכונים? זאת אופציה אחת, ושם לדעתי אפשר להגיע להרבה הסכמות; או מעשה אחר שאומר: בוא נחריב את התכנון ונחבל בו ונציף ונייבא ונעשה, ובסוף התוצאה תהיה שתכנון כבר לא קיים ודה-פקטו אין תכנון בישראל.

אם הממשלה רוצה לבטל את ענף התכנון, שתיתן שיפוי ראוי לכל מי שנהנה מהתכנון הזה, ייתן את המכסות האלה חזרה למדינה, יעשה עסקים אחרים במבנים שהתפנו ובא לציון גואל. אבל אם היא לא רוצה לבטל את ענף התכנון, שתביא הסכמות רב-שנתיות, מה המגמות, לאן הולכים ותחלק את המכסות, נגדיל את היצור ונקטין את התלות שלנו בייבוא, למעט הפיקים שתמיד יהיו. זאת רוח הדברים של הוועדה.

אני כן קורא לכם כמשרד החקלאות להקשיב למצוקה שצחי העלה, להקשיב למצוקה של מאות המגדלים הוותיקים שנפגעים מהאיגרת ללא תקווה, ללא עתיד, למצוא איזו אבן דרך שהם יכולים להתחייב עליה לשנה הקרובה, ולאפשר להם לגדל תוך הליווי שלהם, הקצאת ההלוואות והקצאת המענקים לשינוי והסרת החסמים. אם אין להם אדמה נוספת ואם אין להם היתר בנייה, בסוף רשות מקומית היא זרוע ממשלתית, ומינהל התכנון הממשלתי אחראי גם על התכנון ברשויות מקומיות. אם לא פותרים להם בעיות תכנון, אי אפשר להאשים אותם שהם לא מתקדמים.

אני מבקש לחשוב מחדש על סוגיית האיגרת ולמצוא פתרון חוקי וראוי, שמצד אחד לא מבטל את הצורך בשיפור התנאים הווטרינרים בלולים הוותיקים, אבל לא פוגע באבחת חרב במאות מגדלים, דווקא החלשים ביותר והקטנים ביותר, כי לגדולים יש הון, יש כסף, יש יכולת הסבה ויכולת גיוס אשראי, ולקטנים יש הכנסה מאוד קטנה, מאוד מוגבלת להשקעות עתידיות. חג שמח לכולם, תודה רבה.

<< סיום >> הישיבה ננעלה בשעה 13:30. << סיום >>